3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์หรือบริการ

3.1.1 ลักษณะของบริการการสื่อสารผ่านดาวเทียมของบริษัทฯ แบ่งออกเป็น 3 ประเภทดังนี้

1) บริการใช้วงจรดาวเทียมหรือทรานสพอนเดอร์ (Satellite Transponder Services)

บริการหลักของบริษัทฯ คือ การบริการให้เช่าวงจรดาวเทียมหรือทรานสพอนเดอร์
(Transponder) ซึ่งเป็นอุปกรณ์อิเล็กทรอนิกส์ที่ติดอยู่ในตัวดาวเทียม
ทำหน้าที่ในการรับสัญญาณจากสถานีภาคพื้นดินผ่านจานสายอากาศ
และนำสัญญาณนั้นมาแปลงความถี่ให้ต่ำลงและขยายสัญญาณให้มีกำลังแรงขึ้น
เพื่อส่งสัญญาณกลับมาสู่สถานีรับสัญญาณปลายทางบนพื้นโลก ณ ตำแหน่งใดๆภายใต้พื้นที่ครอบคลุม
(Footprint) ของดาวเทียมไทยคม
เพื่อให้ผู้ใช้บริการสามารถเชื่อมต่อการสื่อสารในระยะทางที่ห่างไกล
หรือสำหรับการสื่อสารแบบกระจายสู่ผู้รับจำนวนมาก(Broadcasting)
ซึ่งการส่งสัญญาณผ่านดาวเทียมนี้
จะช่วยลดค่าใช้จ่ายของผู้ใช้บริการในการสร้างเครือข่ายภาคพื้นดินจำนวนมากเพื่อให้ครอบคลุมพื้นที่เป็นบริเวณกว้างหรือครอบคลุมหลายประเทศ
เช่น การเดินสายใยแก้วนำแสงหรือการตั้งเสาไมโครเวฟ เป็นต้น

  บริษัทฯ
  เป็นผู้ทำหน้าที่ดูแลดาวเทียมและบริหารองค์ประกอบของระบบการสื่อสารผ่านดาวเทียมให้สามารถใช้งานได้และสามารถให้บริการแก่ผู้ใช้ได้เป็นอย่างดี
  โดยองค์ประกอบของการสื่อสารผ่านดาวเทียมจะประกอบไปด้วย

-   ตัวดาวเทียมไทยคม

  ปัจจุบัน บริษัทฯได้จัดส่งดาวเทียมไทยคม 1A ไทยคม 2 และ ไทยคม 3
  ขึ้นสู่วงโคจรและให้บริการแก่ผู้ใช้จำนวนมากทั้งในและต่างประเทศ
  รายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียมไทยคม 1A ไทยคม 2 และไทยคม 3

+----------------+-----------------------+-----------------------------+
| ย่านความถี่       | ไทยคม 1A และ ไทยคม 2  | ไทยคม 3                     |
+----------------+-----------------------+-----------------------------+
| C-Band ภูมิภาค   | 10 ช่องสัญญาณต่อดวง      | 18 ช่องสัญญาณ                 |
+----------------+-----------------------+-----------------------------+
| พื้นที่ครอบคลุม     | เขตประเทศไทย          | เขตประเทศไทย ภูมิภาคอินโดจีน    |
|                | ภูมิภาคอินโดจีน           |                             |
|                |                       | และแถบชมพูทวีป                |
|                | และแถบเอเชียตอนเหนือ    |                             |
+----------------+-----------------------+-----------------------------+
| C-Band ทั่วโลก   | - ไม่มี -               | 6 ช่องสัญญาณ                  |
+----------------+-----------------------+-----------------------------+
| พื้นที่ครอบคลุม     | - ไม่มี -               | เขตทวีป แอฟริกา ยุโรป เอเชีย    |
|                |                       | และออสเตรเลีย                |
+----------------+-----------------------+-----------------------------+
| Ku-Band        | 2 ช่องสัญญาณต่อดวง       | 7 ช่องสัญญาณ โดย 4            |
| เฉพาะจุด        |                       | ช่องสัญญา                     |
|                |                       | ณสามารถเปลี่ยนย้ายพื้นที่ครอบคลุมได้ |
+----------------+-----------------------+-----------------------------+
| พื้นที่ครอบคลุม     | เขตปร                 | เขตประเทศไทยและภูมิภาคอินโดจีน  |
|                | ะเทศไทยและภูมิภาคอินโดจีน |                             |
+----------------+-----------------------+-----------------------------+
| Ku-Band        | - ไม่มี -               | 7 ช่องสัญญาณ                  |
| แบบหมุนได้       |                       |                             |
+----------------+-----------------------+-----------------------------+
| พื้นที่ครอบคลุม     | - ไม่มี -               | เขตประเทศไทย ภูมิภาคอินโดจีน    |
|                |                       | อินเดีย                       |
|                |                       |                             |
|                |                       | และแถบชมพูทวีป                |
+----------------+-----------------------+-----------------------------+
| ผู้ผลิต (ประเทศ)  | Hughes (สหรัฐอเมริกา)   | Aerospatiale (ฝรั่งเศส)       |
+----------------+-----------------------+-----------------------------+

ตารางเปรียบเทียบคุณสมบัติของย่านความถี่ C-Band และ Ku-Band สามารถเปรียบเทียบได้ดังต่อไปนี้

+------------------------+-----------------------+---------------------+
|                        | C-Band                | Ku-Band             |
+------------------------+-----------------------+---------------------+
| 1. ระดับย่านความถี่ที่ใช้     | 4-8 กิกะเฮิรตซ์ (GHz)    | 12-18 กิกะเฮิรตซ์(GHz) |
+------------------------+-----------------------+---------------------+
| 2. ความแรงของสัญญาณ     | ต่ำกว่า                 | สูงกว่า               |
+------------------------+-----------------------+---------------------+
| 3. ขนาดของจานรับสัญญาณ   | ใหญ่กว่า                | เล็กกว่า              |
+------------------------+-----------------------+---------------------+
| 4. การส่งสัญญาณโดยตรง    | ทำได้โดยใช้จานรับสัญญาณ   | ทำได้โดยใช้จานรับสัญญาณ |
|                        |                       |                     |
| (Direct to Home        |                       |                     |
| Broadcasting)          |                       |                     |
+------------------------+-----------------------+---------------------+

-   สถานีควบคุมดาวเทียมไทยคม

  ทำหน้าที่วัดค่าสัญญาณต่างๆ ของดาวเทียมที่จำเป็นต่อการควบคุมการทำงานของดาวเทียม
  และติดตาม ควบคุมการทำงานของดาวเทียมโดยการส่งสัญญาณจากสถานีควบคุมภาคพื้นดิน
  ตลอดจนทำหน้าที่เฝ้าดูผลหลังจากการออกคำสั่งควบคุมการทำงานของดาวเทียม
  และยังสามารถตรวจสอบผลการใช้งานทรานสพอนเดอร์แต่ละวงจรได้ว่าการใช้งานของผู้ใช้ในแต่ละวงจรนั้นมีประสิทธิภาพหรือมีการรบกวนกันหรือไม่

2) บริการออกแบบ ให้คำปรึกษา และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งาน (System Integration, Engineering Consultancy and
Training services)

จากประสบการณ์ยาวนานกว่า 8 ปีในธุรกิจการสื่อสารผ่านดาวเทียม บริษัทฯ
จึงมีความพร้อมทั้งทางด้านบุคลากร มีความสัมพันธ์ทางธุรกิจ
และมีเครือข่ายการประสานงานกับผู้ผลิตอุปกรณ์สำหรับการใช้งานดาวเทียมและผู้ให้บริการข่ายส่งสัญญาณภาคพื้นดินสำหรับการเชื่อมต่อระหว่างเครือข่าย
ตลอดจนมีความรู้ความชำนาญในการออกแบบระบบสื่อสารผ่านดาวเทียม
จากการตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของบริษัทฯ มีความเชื่อถือไว้วางใจใน
คุณภาพการบริการออกแบบ ให้คำปรึกษา
และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งานอย่างต่อเนื่องของบริษัทฯ

3) บริการเสริมอื่นๆ (Value-Added Services)

เพื่อตอบสนองความต้องการใช้งานดาวเทียมที่หลากหลายรูปแบบของผู้ใช้บริการ
และเพื่อให้บริการที่ครบวงจรที่มีประสิทธิภาพตรงตามความต้องการของผู้ใช้บริการมากที่สุด บริษัทฯ
จึงได้นำเสนอบริการเสริมแบบต่างๆ ดังต่อไปนี้

-   บริการ Teleport

  บริษัทฯ ได้จัดเตรียมสถานี Teleport เพื่ออำนวยความสะดวกให้กับผู้ใช้บริการดาวเทียมไทยคม
  ซึ่งประกอบด้วยบริการต่าง ๆ ดังนี้

-   บริการรับ-ส่งสัญญาณดาวเทียม (Uplink-Downlink Services)
    เป็นบริการพื้นฐานสำหรับผู้ให้บริการแพร่กระจายสัญญาณ (Broadcaster)
    ที่ไม่มีสถานีส่งสัญญาณของตนเอง

-   Studio and Automatic Tape Play Services
    ให้บริการจัดเตรียมรายการเพื่อถ่ายทอดสดหรือบันทึกรายการลงเทปเพื่อออกอากาศภายหลัง
    รวมถึงบริการถ่ายทอดรายการบันทึกเทปอัตโนมัติ

-   บริการ Direct to Home (DTH) เป็นบริการบีบอัดสัญญาณโทรทัศน์ในระบบดิจิตอล
    และส่งสัญญาณผ่านดาวเทียมถึงผู้รับบริการโดยตรง

-   บริการรับ-ส่งต่อสัญญาณภาพผ่านดาวเทียม (Satellite Turnaround Service)
    ให้บริการสำหรับผู้ใช้บริการที่ต้องการรับสัญญาณจากดาวเทียมดวงหนึ่ง
    เพื่อมาถ่ายทอดสัญญาณในดาวเทียมอีกดวงหนึ่ง

-   บริการถ่ายทอดสดผ่านดาวเทียม (Satellite News Gathering)
    เป็นบริการรถถ่ายทอดสัญญาณดาวเทียมเคลื่อนที่
    โดยเฉพาะการถ่ายทอดข่าวนอกสถานที่หรือรายการกีฬา

-   บริการ Global Digital TV

-   เพื่อตอบสนองความต้องการของผู้ใช้บริการดาวเทียม
    ซึ่งประสงค์จะถ่ายทอดสัญญาณรายการโทรทัศน์ของตนผ่านดาวเทียมเพื่อเผยแพร่ไปยังทั่วโลกหรือข้ามทวีปไปยังกลุ่มผู้ชมเป้าหมายกว่า
    100 ประเทศ ใน 4 ทวีปไม่ว่าจะเป็นในทวีปยุโรป ออสเตรเลีย แอฟริกา และเอเชีย
    บริษัทฯ จึงได้นำเสนอบริการครบวงจรซึ่งรวมบริการบีบอัดสัญญาณ
    บริการส่งสัญญาณและบริการใช้งานทรานสพอนเดอร์ ผ่านดาวเทียมไทยคม 3 ย่าน C-Band
    Global Beam ซึ่งเรียกว่า บริการ Global Digital TV เพื่อให้บริการแก่กลุ่มผู้ใช้เหล่านี้
    ซึ่งมีทั้งสถานีวิทยุโทรทัศน์ประจำชาติที่ต้องการถ่ายทอดรายการพื้นเมืองไปสู่กลุ่มผู้ชมเชื้อชาติเดียวกันที่ย้ายถิ่นฐานไปอาศัยอยู่ในประเทศต่างๆ
    ทั่วโลก หรือองค์กรที่ต้องการถ่ายทอดรายการเพื่อประโยชน์ทางการศึกษา ศาสนา
    หรือทางธุรกิจ เป็นต้น

ทั้งนี้ ด้วยระบบการบีบอัดสัญญาณแบบดิจิตอล (Digital Compression)
ทำให้ผู้ใช้บริการสามารถลดค่าใช้จ่ายในการส่งสัญญาณผ่านดาวเทียม
จึงทำให้การลงทุนมีความคุ้มค่ามากยิ่งขึ้น นอกจากนี้บริษัทฯ
ยังได้ผนวกบริการร่วมกับดาวเทียมดวงอื่นๆ ในยุโรป อเมริกาเหนือ และออสเตรเลีย
เพื่อให้ผู้รับชมในทวีปดังกล่าวสามารถรับรายการในระบบ Direct-to-Home หรือ DTH
โดยใช้จานรับสัญญาณขนาดเล็กเพียง 60-90 ซม. เพื่อความสะดวกของผู้รับชมรายการ ในปัจจุบันนี้
สถานีโทรทัศน์กองทัพบกช่อง 5 และสถานีโทรทัศน์แห่งประเทศเวียดนามได้ใช้งานบริการ Global
Digital TV ของบริษัทฯ เพื่อถ่ายทอดรายการไปยังทวีปต่างๆ ทั่วโลก

-   บริการ International VSAT

สำหรับผู้ใช้ซึ่งประสงค์จะติดต่อสื่อสารด้วยความเร็วสูงระหว่างประเทศ การติดต่อผ่าน
ดาวเทียมเป็นทางเลือกหนึ่งซึ่งมีประสิทธิภาพสูง และมีค่าใช้จ่ายน้อยกว่าเครือข่ายภาคพื้นดิน
เนื่องจากผู้ใช้ไม่ต้องลงทุนสร้างเครือข่ายภาคพื้นดินขนาดใหญ่
เพื่อให้ครอบคลุมพื้นที่บริเวณกว้างหรือพื้นที่ที่อยู่ห่างไกลกัน บริษัทฯ จึงได้นำเสนอบริการ
International VSAT หรือบริการสื่อสารผ่านดาวเทียมระหว่างประเทศ
เพื่อตอบสนองผู้ใช้ซึ่งเป็นหน่วยงานหรือองค์กรธุรกิจขนาดใหญ่ที่ต้องการติดต่อสื่อสารภายในที่มีประสิทธิภาพ
ระหว่างสำนักงานใหญ่และสำนักงานสาขา ระหว่างสาขาด้วยกัน หรือติดต่อกับตัวแทนการค้าของตน
ซึ่งกระจายอยู่ตามประเทศต่างๆ ปัจจุบัน บริษัทฯ
มีการให้บริการในลักษณะนี้กับผู้ใช้ซึ่งเป็นองค์กรธุรกิจระหว่างประเทศเพื่อทำการติดต่อสื่อสารระหว่างประเทศไทยและประเทศจีน
เป็นต้น

ทั้งนี้
กระแสการเปลี่ยนแปลงทางด้านกฎระเบียบทางด้านการสื่อสารระหว่างประเทศเพื่อนำไปสู่การเปิดเสรีในอนาคตอันใกล้นี้
จะช่วยสนับสนุนให้บริการ International VSAT นี้เป็นที่นิยมอย่างแพร่หลายต่อไป

-   บริการ Private Business TV and Educational TV

บริษัทฯ ได้นำเทคโนโลยี Digital Compression ผ่านดาวเทียมไทยคม ย่าน Ku-Band
ร่วมกับบริการภาคพื้นดินอื่นๆ เช่น บริการส่งสัญญาณขึ้นสู่ดาวเทียม บริการเล่นเทปรายการ
บริการห้องสตูดิโอ บริการรถถ่ายทอดสด บริการเข้ารหัสสัญญาณ
บริการเชื่อมต่อสัญญาณระหว่างสถานที่ถ่ายทำกับสถานีส่งสัญญาณ ฯลฯ
มาผนวกเป็นบริการถ่ายทอดสัญญาณโทรทัศน์ผ่านดาวเทียมที่เรียกว่า Private Business TV และ
Educational TV เพื่อรองรับความต้องการของ ผู้ใช้บริการประเภทต่างๆ ดังนี้

- สำหรับผู้ใช้ซึ่งเป็นหน่วยงานขนาดใหญ่ ซึ่งต้องการจัดการฝึกอบรมภายในเพื่อพัฒนาบุคลากร
เพิ่มประสิทธิภาพการสื่อสารภายในองค์กรให้มีความรวดเร็วทั่วถึง และทันต่อเหตุการณ์
หรือเพื่อประโยชน์ทางธุรกิจต่างๆ เช่น แนะนำและเผยแพร่ผลิตภัณฑ์ใหม่ โฆษณาประชาสัมพันธ์
บริษัทฯ จึงได้นำเสนอบริการเครือข่ายสัญญาณโทรทัศน์ผ่านดาวเทียมภายในองค์กร หรือบริการ
Private Business TV
ซึ่งมีค่าใช้จ่ายต่ำกว่าเมื่อเปรียบเทียบกับค่าใช้จ่ายในการดำเนินกิจกรรมต่างๆ ตามวิธีปฏิบัติแบบเดิม
เช่น การเชิญวิทยากรมาสอนตามจุดต่างๆ ทั่วประเทศ หรือการเรียกพนักงานจากจุดต่างๆ
เข้ามาอบรมเป็นรุ่นๆที่สำนักงานส่วนกลาง รวมไปถึงการสื่อสารภายในโดยออกจดหมายเวียน
หรือจัดประชุมตามจังหวัดต่างๆ ที่ห่างไกล เป็นต้น

นอกจากนี้ บริการ Private Business TV
ยังมีประโยชน์ในด้านการควบคุมคุณภาพการฝึกอบรมให้เป็นมาตรฐานเดียวกัน
ด้วยการออกอากาศจากส่วนกลางหรือจากสถานที่ถ่ายทอดรายการและสามารถรับชมได้ทั่วประเทศพร้อมกัน
โดยผู้รับชมสามารถติดต่อสื่อสารกลับมายังส่วนกลางหรือสถานที่ถ่ายทอดรายการได้ทางโทรศัพท์
โทรสาร หรือทางอินเตอร์เน็ต

  - สำหรับหน่วยงานการศึกษา ซึ่งประสงค์จะเผยแพร่ความรู้แก่บุคคลทั่วไป
  หรือเผยแพร่แบบเฉพาะกลุ่ม บริษัทฯ ได้นำเสนอบริการ Educational TV
  หรือบริการสัญญาณโทรทัศน์เพื่อการศึกษาโดยใช้เทคโนโลยีดังกล่าวข้างต้น ซึ่งปัจจุบันนี้ บริษัทฯ
  ได้ให้บริการ Educational TV ผ่านดาวเทียมไทยคมในประเทศไทยแล้วจำนวน 7 ช่อง
  โดยการดำเนินงานของกรมสามัญศึกษาและกรมการศึกษานอกโรงเรียน และบริษัทฯ
  จะขยายการดำเนินงานไปสู่มหาวิทยาลัยของภาครัฐและเอกชน
  รวมถึงองค์กรการศึกษาหรือรัฐบาลของประเทศในแถบภูมิภาคนี้ เช่น อินเดีย พม่า เนปาล
  และอื่นๆ ต่อไป

-   บริการ Internet via Satellite

ปัจจุบัน ระบบสื่อสารทางอินเตอร์เน็ตได้รับการพัฒนาและได้รับการยอมรับอย่างสูงจาก
ผู้ใช้งานทั่วทุกมุมโลก ดังจะเห็นได้จากจำนวนผู้ใช้งานอินเตอร์เน็ตที่ขยายตัวเพิ่มสูงขึ้นอย่างรวดเร็ว
อย่างไรก็ดี การสื่อสารอินเตอร์เน็ตผ่านทางสายโทรศัพท์ซึ่งใช้งานในปัจจุบัน
ยังคงมีข้อจำกัดด้านการรองรับการส่งข้อมูลขนาดใหญ่ เช่น สัญญาณภาพ หรือสัญญาณสื่อประสม
(Multimedia Content)
รวมทั้งยังมีข้อจำกัดในการเข้าถึงประชาชนผู้ใช้งานในพื้นที่ห่างไกลซึ่งสายโทรศัพท์เข้าไม่ถึง เช่น
ตามเกาะสำคัญๆ หรือในหุบเขา
ซึ่งอาจจะเป็นสถานที่ท่องเที่ยวซึ่งมีนักท่องเที่ยวที่ต้องการใช้บริการอินเตอร์เน็ต
เพื่อติดต่อกับโลกภายนอก เป็นต้น

ดังนั้น บริษัทฯ จึงได้นำเสนอบริการ Internet via Satellite
หรือบริการอินเตอร์เน็ตผ่านดาวเทียมไทยคม ซึ่งมีทั้งแบบสื่อสารผ่านดาวเทียมทางเดียวและสองทาง
ซึ่งจะสามารถรองรับความต้องการของผู้ใช้ที่ต้องการเรียกใช้หรือส่งข้อมูลขนาดใหญ่
ซึ่งอาจจะเป็นข้อมูลการเรียนการสอนที่เป็นวีดีทัศน์ ฐานตัวอย่างข้อสอบเพื่อทดสอบความรู้
หรือข้อมูลอ้างอิงจากห้องสมุดออนไลน์ เป็นต้น นอกจากนี้ ยังสามารถใช้เพื่อประโยชน์ทางธุรกิจ
เช่น การปรับปรุงฐานข้อมูลสินค้าให้ทันสมัย หรือใช้ในธุรกิจ Electronics Commerce

  นอกจากนั้น ในปี 2543 บริษัทฯ ได้เริ่มให้บริการอินเตอร์เน็ตบรอดแบนด์ผ่านดาวเทียม 3
  รูปแบบหลัก ได้แก่ ระบบอินเตอร์เน็ตความเร็วสูง (Protrunk)
  สำหรับกลุ่มผู้ให้บริการอินเตอร์เน็ต (ISPs) ระบบอินเตอร์เน็ตผ่านดาวเทียมแบบทางเดียว
  (Net Turbo) และระบบอินเตอร์เน็ตผ่านดาวเทียมแบบสองทาง (Thaicom
  Direct)โดยมุ่งเน้นให้บริการแก่ลูกค้าที่เป็นองค์กรหรือบริษัท

-   ระบบอินเตอร์เน็ตความเร็วสูง (Protrunk)

  เป็นบริการเชื่อมต่ออินเตอร์เน็ตแบบเฉพาะองค์กร ด้วยความเร็ว 45 เมกกะบิตต์ต่อวินาที
  สำหรับการส่งผ่านข้อมูลไปยังทุกตำแหน่งทางภูมิศาสตร์ที่อยู่ภายใต้พื้นที่การให้บริการ
  (Footprint) ของดาวเทียมไทยคม 3
  เป็นบริการอินเตอร์เน็ตความเร็วสูงซึ่งมุ่งเน้นไปที่ผู้ให้บริการอินเตอร์เน็ต (ISP)
  และลูกค้าที่เป็นองค์กรหรือบริษัท ข้อได้เปรียบของบริการนี้คือ
  ความสามารถในการเชื่อมต่อผู้รับบริการเข้ากับเครือข่ายใยแก้วนำแสง (Fiber
  Optic)ได้โดยตรง เพื่อเข้าไปยังโครงข่ายอินเตอร์เน็ต
  โดยปราศจากข้อจำกัดทางภูมิศาสตร์ของผู้ใช้บริการ นอกจากนั้น
  ระบบอินเตอร์เน็ตความเร็วสูงยังมีประโยชน์อย่างยิ่งสำหรับผู้ให้บริการอินเตอร์เน็ตที่อยู่ห่างไกลจากสายใยแก้วนำแสง
  หรือผู้ให้บริการภายในประเทศที่ไม่สามารถให้บริการ bandwidth ในราคาที่เหมาะสม
  ในปัจจุบันตลาดสำคัญของบริษัทฯ
  ด้านบริการบรอดแบนด์อินเตอร์เน็ตสำหรับกลุ่มผู้ให้บริการอินเตอร์เน็ตและองค์กร ได้แก่ จีน
  อินเดีย ปากีสถาน เนปาล บังคลาเทศ และไทย

-   ระบบอินเตอร์เน็ตผ่านดาวเทียมแบบทางเดียว (NetTurbo)

เป็นบริการอินเตอร์เน็ตทางเดียวความเร็วสูง ที่ใช้จานรับสัญญาณดาวเทียมในการรับข้อมูล
และส่งข้อมูลกลับผ่านทางสายโทรศัพท์

-   ระบบอินเตอร์เน็ตผ่านดาวเทียมแบบสองทาง (Thaicom Direct)

  เป็นบริการอินเตอร์เน็ตที่ส่งข้อมูลผ่านดาวเทียมสองทาง ด้วยความเร็วสูงราคาประหยัด

นอกจากบริการทางด้านบรอดแบนด์อินเตอร์เน็ตดังกล่าวแล้ว บริษัทฯ ยังให้บริการอื่นๆ
แก่ลูกค้าเพื่อเป็นทางเลือกสำหรับบริการโทรคมนาคมความเร็วสูงที่ยังไม่เพียงพอต่อความต้องการในภูมิภาคเอเชีย
การเล็งเห็นอุปสงค์ของการให้บริการทางด้านบรอดแบนด์เช่นนี้
แสดงให้เห็นถึงโอกาสอันดีของดาวเทียม บรอดแบนด์ไอพีสตาร์ของบริษัทฯ
ที่พร้อมจะให้บริการด้วยข้อได้เปรียบนานับประการจากเทคโนโลยีการสื่อสารขั้นสูงในปี 2546

3.1.2 ลักษณะของลูกค้าที่ใช้บริการ

  โดยทั่วไป บริษัทฯ ได้แบ่งประเภทลูกค้าทั้งในและต่างประเทศ
  ตามลักษณะการใช้งานดาวเทียมออกเป็น 3 ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น ผู้ประกอบการโทรศัพท์สาธารณะผ่านดาวเทียม
    ภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมไทยคมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น ผู้ประกอบการให้บริการสื่อสารผ่าน
    ดาวเทียมแก่ผู้ใช้ในเชิงพาณิชย์ (VSAT Operators) หน่วยราชการ และรัฐวิสาหกิจต่างๆ
    ที่ใช้ดาวเทียมเพื่อการสื่อสารภายใน ซึ่งประสงค์จะใช้ดาวเทียมเพื่อให้บริการรับส่งข้อมูล
    เสียง หรือภาพ โดยเชื่อมโยงกับเครือข่ายภาคพื้นดิน

-   กลุ่มผู้ใช้ดาวเทียมเพื่อกิจการภายใน เช่น หน่วยงานรัฐบาล หรือรัฐวิสาหกิจซึ่งใช้งาน
    ดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   กลุ่มผู้ให้บริการแพร่กระจายสัญญาณโทรทัศน์ เช่น ผู้ประกอบการสถานีโทรทัศน์
    ผู้ให้บริการสัญญาณโทรทัศน์ผ่านดาวเทียมระบบบอกรับเป็นสมาชิก
    องค์กรการศึกษาหรือหน่วยงานบริการการศึกษา องค์กรต่างๆ ทั่วไป
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณ
    หรือเพื่อถ่ายทอดตรงถึงบ้านผู้รับชมรายการ
    หรือเพื่อถ่ายทอดรายการสดนอกสถานที่ผ่านทางชุดอุปกรณ์ถ่ายทอดสัญญาณผ่านดาวเทียมเคลื่อนที่
    เป็นต้น

-   กลุ่มผู้ให้บริการแพร่กระจายสัญญาณวิทยุ เช่น ผู้ประกอบการสถานีวิทยุกระจายเสียง
    ซึ่งประสงค์จะใช้ดาวเทียมเพื่อถ่ายทอดสัญญาณเสียงไป-มาระหว่างสถานีวิทยุที่อยู่ห่างจากกันเป็นระยะทางไกล
    เพื่อถ่ายทอดต่อโดยผ่านสถานีทวนสัญญาณไปยังผู้รับฟังรายการ
    หรือเพื่อแพร่กระจายสัญญาณวิทยุโดยตรงสู่ผู้รับฟังทั่วไป

  3) กลุ่มอินเตอร์เน็ต (Internet Segment) ซึ่งประกอบด้วย

-   กลุ่มผู้ให้บริการอินเตอร์เน็ตแก่ผู้ใช้บริการปลายทาง เช่น ผู้ประกอบการให้บริการอินเตอร์เน็ต
    หรือ Internet Service Provider (ISP)
    ซึ่งประสงค์จะใช้ดาวเทียมประกอบกับเครือข่ายภาคพื้นดินของตน
    เพื่อให้บริการอินเตอร์เน็ตแก่ผู้ใช้บริการปลายทาง หรือ End Users

-   กลุ่มผู้ให้บริการการเชื่อมต่ออินเตอร์เน็ตระหว่างประเทศแก่ ISP เช่น หน่วยงานของ
    ราชการหรือรัฐวิสาหกิจในแต่ละประเทศ
    ซึ่งเป็นผู้ควบคุมการใช้งานและการเชื่อมต่อการใช้อินเตอร์เน็ตในประเทศของตนเข้ากับโลกภายนอก
    โดยทั่วไปจะเรียกผู้ให้บริการลักษณะนี้ว่า Internet Access Provider หรือ IAP กลุ่ม
    IAP นี้
    สามารถใช้ดาวเทียมไทยคมเพื่อเชื่อมต่อเครือข่ายอินเตอร์เน็ตของประเทศของตนเข้ากับโลกภายนอก
    นอกจากนั้น จึงนำไปแบ่งเสนอขายต่อผู้ให้บริการอินเตอร์เน็ต หรือ ISP
    รายย่อยในประเทศต่อไป

3.1.3 การจัดหาบริการ

1) ขั้นตอนการให้บริการวงจรดาวเทียม

เมื่อตัวแทนของบริษัทฯ ได้รับทราบความต้องการใช้งานดาวเทียมจากลูกค้า
ซึ่งอาจจะเป็นความต้องการใช้งานเบื้องต้น เช่น
ลูกค้าประสงค์จะสื่อสารข้อมูลผ่านดาวเทียมภายในองค์กรระหว่างสำนักงานใหญ่
และสำนักงานย่อยทั่วประเทศ
หรือลูกค้ามีการใช้งานดาวเทียมไทยคมอยู่แล้วและประสงค์จะขยายการใช้งานเพิ่มเติม เป็นต้น
บริษัทฯ
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของบริษัทฯ
ไม่ว่าจะเป็นบริการหลัก คือ การให้บริการ ทรานสพอนเดอร์ดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือ บริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด ซึ่งบริษัทฯ
จะมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของบริษัทฯ
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของทรานสพอนเดอร์บนดาวเทียม
    รวมถึงการ คำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุด
    และแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่น ๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของบริษัทฯ
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากบริษัทฯ
    อย่างครบวงจร เจ้าหน้าที่ทางวิศวกรรมของบริษัทฯ จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของ ลูกค้า

-   ก่อนการใช้งาน บริษัทฯ จะนำเสนอร่างสัญญาใช้บริการให้ลูกค้าได้พิจารณา
    ก่อนจะการลงนามในสัญญาเพื่อเริ่มใช้บริการต่อไป

2) ขั้นตอนการให้บริการ Telecom

บริษัทฯ ได้ดำเนินการให้บริการช่องสัญญาณดาวเทียมไทยคม (Transponder)
โดยหลังจากที่ลูกค้าได้เซ็นสัญญาการใช้ช่องสัญญาณดาวเทียม
ลูกค้าจะต้องประสานงานกับฝ่ายเทคนิคของบริษัทฯ คือ ฝ่ายวิศวกรรมสื่อสาร
และฝ่ายบริการลูกค้าและเครือข่าย ก่อนที่จะมีการส่งสัญญาณขึ้นบน ดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้, ความถี่และกำลังของสัญญาณ ให้กับฝ่ายวิศวกรรมสื่อสาร
เพื่อตรวจสอบดูว่า การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสาร
จะออกเอกสารเพื่อเป็นข้อมูลในการขึ้นสัญญาณและความถี่ที่ใช้ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม ทั้งนี้
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณ รบกวนไปยังผู้ใช้งานรายอื่น ๆ และดาวเทียมข้างเคียง

อนึ่ง เพื่อให้เกิดประโยชน์สูงสุดในการใช้งานช่องสัญญาณดาวเทียมไทยคม
ฝ่ายบริการลูกค้าและเครือข่าย จะทำการตรวจสอบและเฝ้าติดตามสัญญาณการใช้งานของลูกค้า
และหากประสานงานกับหน่วยงานที่เกี่ยวข้อง โดยเร่งด่วนเพื่อทำการแก้ไขปัญหาที่เกิดขึ้นให้เร็วที่สุด

3) ขั้นตอนการให้บริการ Satellite Turnkey Services
(การให้บริการการใช้ช่องสัญญาณดาวเทียมแบบเบ็ดเสร็จ)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    เพื่อให้สอดคล้องกับลักษณะการใช้งานและความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การให้คำแนะนำในการออกแบบสถานีรับส่งสัญญาณผ่านดาวเทียม
    และประเมินราคาระบบและสถานีส่งสัญญาณดาวเทียม
    รวมถึงเสนอแผนการติดตั้งทดสอบระบบและสถานี
    เพื่อให้ลูกค้าตัดสินใจว่าจะใช้บริการจากบริษัทหรือไม่

-   การจัดซื้อ จัดหาอุปกรณ์ต่าง ๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้สามารถมั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ และ
    ให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้

-   บริการหลังการขายโดยการบำรุงรักษาเป็นประจำ และซ่อมแซมระบบ หรือสถานี
    ในกรณีที่เกิดปัญหา รวมถึงให้คำปรึกษาแนะนำแนวทางแก้ไขปัญหาต่าง ๆ ที่เกิดขึ้นตลอดเวลา

3.2 การตลาด

3.2.1 กลยุทธ์ทางการตลาด

  1) กลยุทธ์การแข่งขัน

ในปัจจุบัน ดาวเทียมไทยคม 1A ไทยคม 2 และไทยคม 3 ได้เปิดให้บริการ โดยมีกลุ่มลูกค้าหลัก
คือ ผู้ใช้งานภายในประเทศ ซึ่งกลยุทธ์หลักของบริษัทฯคือ เข้าส่งเสริมและสนับสนุนทางเทคโนโลยี
แก่ผู้ใช้เพื่อกระตุ้นปริมาณการใช้งาน สำหรับดาวเทียมไทยคมดวงต่อๆ ไป

สำหรับกลยุทธ์การแข่งขันของบริษัทฯ สำหรับดาวเทียมไทยคม 3 นั้น บริษัทฯ
มีนโยบายร่วมกับบริษัทในเครือ ให้บริการเสริมต่างๆ ร่วมกับบริการวงจรดาวเทียมในลักษณะ
Turnkey Services ซึ่งเป็นระบบการออกอากาศโทรทัศน์โดยตรงผ่านดาวเทียมในประเทศไทย
และประเทศอื่นๆ ในอนาคตอันใกล้ พร้อมกันนี้บริษัทฯ ยังมีนโยบายกระตุ้นให้มีการเช่าใช้วงจร
ดาวเทียมสำหรับดาวเทียมไทยคม 3 เช่น การให้โครงสร้างราคาพิเศษสำหรับลูกค้าที่ใช้งานเร็ว
ลูกค้าที่เช่าใช้จำนวนมาก หรือลูกค้าที่ทำสัญญาเช่าระยะยาว เป็นต้น

ทางด้านการออกแบบและจัดหาดาวเทียม บริษัทฯ
มุ่งเน้นที่จะกำหนดคุณลักษณะของดาวเทียมให้สูงกว่าผู้ให้บริการรายอื่นในช่วงเวลาเดียวกัน
และการจัดสร้าง
จัดส่งตลอดจนถึงกำหนดการเริ่มเปิดให้บริการจะต้องสอดคล้องกับความต้องการของตลาด

  2) กลุ่มลูกค้าเป้าหมาย

ตามที่ได้ระบุในหัวข้อ “ลักษณะของลูกค้าที่ใช้บริการ” จะเห็นว่าลักษณะลูกค้าทั้งหมดของบริษัทฯ
จะเป็นผู้ใช้ดาวเทียมเพื่อให้บริการด้านสื่อสารโทรคมนาคมรวมทั้งอินเตอร์เน็ต
หรือให้บริการแพร่ภาพกระจายเสียงแก่หน่วยงานต่างๆ หรือแก่บุคคลทั่วไป
หรือเป็นองค์กรขนาดใหญ่ทั้งภาครัฐและเอกชน
ซึ่งประสงค์จะใช้ดาวเทียมเพื่อการติดต่อสื่อสารภายในองค์กรของตนและรวมถึงหน่วยงานขนาดกลางและเล็ก
ซึ่งเป็นผู้ให้บริการธุรกิจเสริมใหม่ๆแก่ประชาชนทั่วไป เช่น
ผู้ประกอบธุรกิจให้บริการอินเตอร์เน็ตในแต่ละประเทศซึ่งขณะนี้ยังมีปริมาณการใช้งานไม่มากนักเนื่องจากเป็นธุรกิจที่กำลังพัฒนาและยังติดขัดปัญหาด้านระเบียบข้อบังคับที่จำกัดอยู่ในบางประเทศ

  3) นโยบายด้านราคา

บริษัทฯ มีนโยบายกำหนดราคาค่าเช่าวงจรดาวเทียมให้สอดคล้องกับราคาตลาด กล่าวคือ บริษัทฯ
จะเสนอราคาค่าเช่าวงจรดาวเทียมที่มีความใกล้เคียงกับดาวเทียมอื่นๆ
ที่มีพื้นที่ครอบคลุมและคุณสมบัติการใช้งานที่ใกล้เคียงกับดาวเทียมไทยคม อย่างไรก็ดี บริษัทฯ
มิได้ใช้นโยบายด้านราคาแต่เพียงอย่างเดียวในการดำเนินการด้านการตลาด ทั้งนี้ บริษัทฯ
ได้เน้นนโยบายการให้บริการที่มีคุณภาพระดับโลกตามมาตรฐาน ISO 9002
และส่งเสริมการให้บริการแบบครบวงจร (Turnkey Services)
ตลอดจนสนับสนุนการสร้างสัมพันธภาพอันดีอย่างต่อเนื่องกับกลุ่มลูกค้าในปัจจุบัน
และกลุ่มลูกค้าที่มีแนวโน้มจะมาใช้งานดาวเทียมไทยคมในอนาคต
เพื่อเพิ่มศักยภาพในการแข่งขันของบริษัทฯ
ให้นำหน้าคู่แข่งและเพิ่มส่วนแบ่งการตลาดโดยเฉพาะอย่างยิ่งในตลาดต่างประเทศ

3.2.3 การจำหน่ายและช่องทางการจัดจำหน่าย

วิธีการนำเสนอบริการของบริษัทฯ สำหรับลูกค้าภายในประเทศจะใช้วิธีจำหน่ายตรง (Direct
Marketing) ทั้งนี้ เนื่องจากอยู่ในธุรกิจที่ต้องการผู้มีความรู้ทางเทคนิค
และความชำนาญพิเศษในการตอบคำถามและเจรจาต่อรองกับลูกค้า
เมื่อลูกค้าตกลงใช้บริการวงจรดาวเทียมของบริษัทฯแล้ว
จะมีการลงนามในสัญญาให้บริการวงจรดาวเทียม
สำหรับลูกค้าต่างประเทศจะใช้วิธีจำหน่ายตรงเช่นกัน กล่าวคือ
จะมีการติดต่อโดยตรงระหว่างบริษัทฯ และผู้ใช้งาน
รวมทั้งวิธีการแต่งตั้งตัวแทนจำหน่ายเพื่อดูแลการขาย โดยจะแบ่งพื้นที่การดูแลในแต่ละประเทศ
ทั้งนี้ดาวเทียมไทยคม 1A ไทยคม 2 และไทยคม 3 มีพื้นที่ให้บริการครอบคลุม 4 ทวีป ได้แก่
ทวีปเอเชีย ยุโรป แอฟริกา และออสเตรเลีย

สำหรับการจัดจำหน่ายในประเทศปากีสถาน บริษัทฯ
มีตัวแทนจำหน่ายสำหรับการให้บริการช่องสัญญาณดาวเทียมให้กับผู้ใช้บริการ เนื่องจาก
ข้อบังคับของการโทรคมนาคมแห่งปากีสถาน (Pakistan Telecommunication Authority –
PTA) กำหนดให้ผู้ให้บริการดาวเทียมเอกชน (Private Satellite Service)
ต้องมีตัวแทนจำหน่ายอย่างเป็นทางการโดยเป็นสัญญารายปี ซึ่งกำหนดให้บริษัทฯ
ต้องชำระค่าตอบแทนตามความสำเร็จ คิดเป็นอัตราร้อยละของรายได้สุทธิ ทั้งนี้
เมื่อสัญญาสิ้นสุดลงบริษัทฯ มีสิทธิเลือกที่จะต่ออายุสัญญาหรือแต่งตั้งตัวแทนรายใหม่ได้

สำหรับดาวเทียมไทยคม 1A ไทยคม 2 และไทยคม 3 นั้น
ปัจจุบันได้มีลูกค้าเข้าใช้ช่องสัญญาณดาวเทียมย่านความถี่ C-Band ประมาณร้อยละ 100 และ
Ku-Band ประมาณร้อยละ 40

3.2.3 ลักษณะของลูกค้าและความสัมพันธ์ระหว่างลูกค้ากับบริษัทฯ

บริษัทฯ มีความสัมพันธ์อันดีกับลูกค้าที่ใช้บริการเสมอมา
มีการประสานงานและร่วมมือกันเพื่อเพิ่มประสิทธิภาพในการให้บริการตลอดมา ลักษณะของลูกค้า
สามารถแบ่งออกเป็น 3 กลุ่มใหญ่ๆ

  1) กลุ่มผู้ใช้บริการที่เป็นหน่วยงานของรัฐ อาทิเช่น กระทรวงคมนาคม กระทรวงมหาดไทย
  การสื่อสารแห่งประเทศไทย กรมประชาสัมพันธ์ กรมสรรพากร การไฟฟ้าส่วนภูมิภาค สถานี
  โทรทัศน์กองทัพบกช่อง 5 เป็นต้น

  2) กลุ่มผู้ใช้บริการที่เป็นหน่วยงานของเอกชน อาทิเช่น บริษัท แอดวานซ์ อินโฟร์ เซอร์วิส
  จำกัด (มหาชน) บริษัท แอดวานซ์เพจจิ้ง จำกัด บริษัท สามารถเทเลคอม จำกัด บริษัท
  คอมพิวเนท คอร์ปอเรชั่น จำกัด บริษัท อคิวเมนท์ จำกัด บริษัท ยูไนเต็ด บรอดคาสติ้ง
  คอร์ปอร์เรชั่น จำกัด (มหาชน) และอื่นๆ เป็นต้น

  3) กลุ่มผู้ใช้บริการต่างประเทศ อาทิเช่น สถานีโทรทัศน์ของรัฐบาล และ
  เอกชนในประเทศต่างๆ เช่น เวียดนาม อินเดีย เป็นต้น

ในระยะ 3 ปีที่ผ่านมา บริษัทฯ ไม่มีลูกค้ารายใดใช้บริการเกินกว่าร้อยละ 30
ของยอดขายเป็นเวลา 3 ปีติดต่อกัน

3.2.4 สิทธิหรือข้อจำกัดในการประกอบธุรกิจ

ภายใต้สัญญาสัมปทานดำเนินกิจการดาวเทียมสื่อสารภายในประเทศที่ทางบริษัทฯ
ได้รับจากทางกระทรวงคมนาคม บริษัทฯ จะต้องนำส่งรายได้ขั้นต่ำตลอดอายุระยะเวลาสัมปทาน 30
ปี รวมเป็นจำนวนเงินทั้งสิ้น 1,415 ล้านบาท

  1) บัตรส่งเสริมการลงทุน

  บริษัทฯ ได้รับส่งเสริมการลงทุนจากสำนักงานคณะกรรมการส่งเสริมการลงทุน
  สำหรับดาวเทียมไทยคม 1A ไทยคม 2 และ ไทยคม 3 ประเภท 7.5
  กิจการบริการโทรคมนาคมดาวเทียม โดยได้รับสิทธิประโยชน์ตามที่คณะกรรมการกำหนด
  โดยเฉพาะดาวเทียมไทยคม 3
  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดระยะเวลา
  8 ปี นับแต่วันที่เริ่มมีรายได้จากการประกอบกิจการนั้น คือ 1 ธันวาคม 2540 ถึง 30
  พฤศจิกายน 2548 (เฉพาะรายได้ในส่วนที่ได้รับจากต่างประเทศ)
  และได้รับยกเว้นอากรขาเข้าสำหรับ Master Tape
  ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

  2) สิทธิอื่นๆ ซึ่งการประกอบธุรกิจของบริษัทฯ

  บริษัทฯ ประกอบธุรกิจภายใต้สัญญาสัมปทานดำเนินกิจการดาวเทียมสื่อสารในประเทศ ลงวันที่ 11
  กันยายน 2534 โดยมีสาระสำคัญสรุปได้ดังต่อไปนี้

  1) สิทธิให้บริการวงจรดาวเทียม

  บริษัทฯ มีสิทธิในการบริหารกิจการและให้บริการวงจรดาวเทียม
  รวมทั้งมีสิทธิเก็บค่าใช้วงจรดาวเทียมจากผู้ใช้

  2) ระยะเวลาดำเนินกิจการและการคุ้มครองสิทธิ

  บริษัทฯ มีสิทธิในการดำเนินกิจการเป็นเวลา 30 ปี นับแต่วันลงนามในสัญญา
  โดยกระทรวงคมนาคมจะคุ้มครองสิทธิในการดำเนินกิจการของบริษัทฯ
  โดยไม่ให้บุคคลอื่นเข้ามาดำเนินกิจการแข่งขันเป็นเวลา 8 ปี
  ซึ่งได้หมดความคุ้มครองดังกล่าวไปแล้ว เมื่อวันที่ 11 กันยายน 2542

  3) การดำเนินงานและแผนการดำเนินงาน

  บริษัทฯ ตกลงที่จะดำเนินการดังต่อไปนี้

-   จัดสร้างและจัดส่งดาวเทียมสื่อสารดวงที่ 1 ขึ้นสู่ตำแหน่งวงโคจรภายใน 33 เดือน
    นับจากวันลงนามในสัญญา
    พร้อมกับจัดให้มีระบบดาวเทียมสำรองในลักษณะดาวเทียมสำรองภาคพื้นดิน
    รวมทั้งจัดให้มีดาวเทียมหลักและดาวเทียมสำรองดวงที่ 2 และดวงต่อๆ
    ไปขึ้นทันใช้งานได้อย่างมีประสิทธิภาพ และต่อเนื่องกับการสิ้นอายุของดาวเทียมดวงก่อน

-   ก่อสร้างสถานีควบคุมดาวเทียม ณ สถานที่ที่กระทรวงฯ และบริษัทฯ ตกลงร่วมกัน

-   จัดหาและติดตั้งเครื่องมือและอุปกรณ์ที่จำเป็นในการดำเนินงาน

-   จัดส่งดาวเทียมสำรองขึ้นสู่ตำแหน่งวงโคจร
    หลังจากดาวเทียมดวงแรกเริ่มให้บริการแล้วไม่เกิน 12 เดือน

  4) คุณสมบัติของดาวเทียมดวงที่หนึ่ง

+--------------+-----------------+-----------+-----------------------+
| ย่านความถี่     | แถบความถี่        | จำนวน     | ค่า EIRP วัดที่กรุงเทพ     |
|              |                 |           |                       |
|              | ที่สามารถใช้งานได้  | วง        | เชียงราย อุบล ตาก       |
|              |                 | จรดาวเทียม | และสงขลา              |
|              | (Usable         |           |                       |
|              | Bandwidth)      |           |                       |
+--------------+-----------------+-----------+-----------------------+
| C-Band       | ไม่น้อยกว่า 36 MHz | 10 วงจร   | ไม่น้อยกว่า 37 dBW       |
|              |                 |           |                       |
| Ku-Band      | ไม่น้อยกว่า 54 MHz | 2 วงจร    | ไม่น้อยกว่า 50 dBW       |
+--------------+-----------------+-----------+-----------------------+

  5) การจัดหาตำแหน่งวงโคจรดาวเทียมและย่านความถี่

  กระทรวงจะเป็นผู้ดำเนินการติดต่อกับหน่วยงานของประเทศต่างๆ โดยบริษัทฯ
  ต้องให้ความร่วมมือและสนับสนุนทางด้านเทคนิค และรับผิดชอบค่าใช้จ่ายทั้งหมด

  6) การนำวงจรดาวเทียมไปให้ประเทศอื่นใช้

  บริษัทฯ จะให้โอกาสเท่าเทียมกัน สำหรับผู้ใช้วงจรดาวเทียมสื่อสารภายในประเทศทุกราย
  แต่หากมีวงจรดาวเทียมเหลือ บริษัทฯ ด้วยความเห็นชอบของกระทรวงฯ
  สามารถนำวงจรดาวเทียมที่เหลือนั้นไปให้ประเทศอื่น ๆ ใช้ได้

  7) การโอนกรรมสิทธิ์ การส่งมอบ และรับมอบทรัพย์สิน

  บริษัทฯ จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
  หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
  ส่วนสถานีควบคุมดาวเทียมและอุปกรณ์ต่างๆ ตกเป็นของกระทรวงฯ
  ทันทีหลังการจัดตั้งและทดสอบประสิทธิภาพ โดยกระทรวงฯ จะมอบทรัพย์สินดังกล่าวให้บริษัทฯ
  ครอบครองเพื่อใช้ในการดำเนินกิจการต่อไป

  8) อัตราค่าใช้วงจรดาวเทียม

  บริษัทฯ มีสิทธิกำหนดค่าใช้วงจรดาวเทียมได้ ภายใต้ความเห็นชอบของกระทรวงฯ
  โดยต้องคำนึงถึง

-   คุณภาพการใช้งาน

-   ระยะเวลาและกำหนดเริ่มการใช้วงจรดาวเทียม

-   ประเภทการใช้วงจรดาวเทียม

-   การไม่เลือกปฏิบัติต่อผู้ใช้วงจรดาวเทียม

-   ประเภทและขนาดของสถานีภาคพื้นดิน รวมทั้งประเภทของสัญญาณ

  9) การประกันภัยทรัพย์สิน

  ตลอดระยะเวลาของสัญญา บริษัทฯ ต้องเอาประกันภัยประเภทคุ้มครองการเสี่ยงภัยทุกชนิด
  และเต็มมูลค่าของทรัพย์สินนั้น ๆ

  10) การใช้วงจรดาวเทียมโดยไม่เสียค่าตอบแทน

  บริษัทฯ ตกลงให้กระทรวงฯ หรือส่วนราชการหรือหน่วยงานที่กระทรวงฯ เห็นชอบ
  ใช้วงจรดาวเทียมในย่านความถี่ C-Band 1
  ทรานสพอนเดอร์ตลอดอายุสัญญาโดยไม่ต้องเสียค่าตอบแทนใดๆ

  11) การต่ออายุสัญญา

  หากบริษัทฯ มีความประสงค์ที่จะดำเนินกิจการตามสัญญานี้ต่อไป บริษัทฯ
  ต้องเสนอขอทำความตกลงใหม่กับกระทรวงภายในปีที่ 25 นับจากวันลงนาม หรือระหว่างวันที่ 11
  กันยายน 2558 ถึง 10 กันยายน 2559

  12) ผลประโยชน์ตอบแทนการให้สัมปทาน

  บริษัทฯ ตกลงให้ผลประโยชน์ตอบแทนแก่กระทรวงฯ
  เป็นร้อยละของรายได้ก่อนหักค่าใช้จ่ายหรือให้ผลประโยชน์เป็นรายได้ขั้นต่ำรวม 1,415 ล้านบาท
  ตลอดระยะเวลาสัญญา 30 ปี

  อัตราผลประโยชน์ตอบแทนเป็นร้อยละของรายได้ก่อนหักค่าใช้จ่ายต่อปีมีดังนี้

+--------------------+-------------------------------------------------+
| ปีที่                 | ผลประโยชน์ตอบแทนเป็นร้อยละ                         |
|                    |                                                 |
|                    | ของรายได้ก่อนหักค่าใช้จ่าย                            |
+--------------------+-------------------------------------------------+
| 2535               | 5.5                                             |
|                    |                                                 |
| 2536               | 5.5                                             |
|                    |                                                 |
| 2537               | 5.5                                             |
|                    |                                                 |
| 2538               | 5.5                                             |
|                    |                                                 |
| 2539               | 5.5                                             |
|                    |                                                 |
| 2540               | 10.5                                            |
|                    |                                                 |
| 2541               | 10.5                                            |
|                    |                                                 |
| 2542               | 10.5                                            |
|                    |                                                 |
| 2543               | 10.5                                            |
|                    |                                                 |
| 2544               | 10.5                                            |
|                    |                                                 |
| 2545               | 15.5                                            |
|                    |                                                 |
| 2546               | 15.5                                            |
|                    |                                                 |
| 2547               | 15.5                                            |
|                    |                                                 |
| 2548               | 15.5                                            |
|                    |                                                 |
| 2549               | 15.5                                            |
|                    |                                                 |
| 2550               | 17.5                                            |
|                    |                                                 |
| 2551               | 17.5                                            |
|                    |                                                 |
| 2552               | 17.5                                            |
|                    |                                                 |
| 2553               | 17.5                                            |
|                    |                                                 |
| 2554               | 17.5                                            |
|                    |                                                 |
| 2555               | 20.5                                            |
|                    |                                                 |
| 2556               | 20.5                                            |
|                    |                                                 |
| 2557               | 20.5                                            |
|                    |                                                 |
| 2558               | 20.5                                            |
|                    |                                                 |
| 2559               | 20.5                                            |
|                    |                                                 |
| 2560               | 22.5                                            |
|                    |                                                 |
| 2561               | 22.5                                            |
|                    |                                                 |
| 2562               | 22.5                                            |
|                    |                                                 |
| 2563               | 22.5                                            |
|                    |                                                 |
| 2564               | 22.5                                            |
+--------------------+-------------------------------------------------+

3.3 ลักษณะของผลิตภัณฑ์ หรือบริการของบริษัทย่อย

  1. บริษัท ซี. เอส. คอมมิวนิเคชั่นส์ จำกัด (CSC)

1.1 บริการ อินเตอร์เน็ต

  1.1.1 ลักษณะของผลิตภัณฑ์หรือบริการ

  1) ลักษณะของการให้บริการและลักษณะของผลิตภัณฑ์

  ผลิตภัณฑ์หรือสินค้าของ CSC ได้จัดแบ่งตามประเภทการใช้งาน
  โดยแบ่งเป็นชุดอินเตอร์เน็ตสำเร็จรูปแบบรายชั่วโมง และแบบสมาชิกรายเดือน
  และประเภทลูกค้าองค์กรที่เป็นแบบเช่าใช้ต่อเนื่อง 24 ชั่วโมง และบริการเสริมแบบต่าง ๆ ทั้งนี้
  โดยมุ่งเน้นเพื่อตอบสนองต่อความต้องการของลูกค้าในกลุ่มเป้าหมายแต่ละกลุ่ม CSC
  จึงได้แบ่งประเภทของผลิตภัณฑ์เป็น 4 ประเภทหลัก ๆ ดังนี้

-   ชุด Internet Kits (ชุดสำเร็จรูป)

  จัดแบ่งเป็นชุดสำเร็จรูปให้เลือกได้หลายแบบ ดังนี้ เช่น แบบ 15 ชั่วโมง แบบ 20 ชั่วโมง แบบ
  30 ชั่วโมง และแบบ 100 ชั่วโมง โดยจะมีระยะเวลาการใช้งานภายในไม่เกิน 3 เดือน ถึง 1
  ปี ราคาขายต่อชั่วโมงอยู่ที่ประมาณ 20-30 บาท

-   Monthly Subscription (แบบสมาชิกรายเดือน)

  จัดแบ่งเป็นรายชั่วโมงให้เลือกได้ดังนี้ เช่น แบบ 15 ชั่วโมงต่อเดือน แบบ 20 ชั่วโมงต่อเดือน
  แบบ 50 ชั่วโมงต่อเดือน และแบบ 100 ชั่วโมงต่อเดือน ราคาขายต่อชั่วโมงอยู่ที่ประมาณ
  20-30 บาท

-   Corporate Leased Line (แบบองค์กร)

  จัดแบ่งตามปริมาณความเร็วช่องสัญญาณที่ลูกค้าต้องการเช่าใช้งานในลักษณะต่อเนื่อง 24 ชั่วโมง
  เช่น 64 Kbps, 128 Kbps และ 256 Kbps
  โดยลักษณะการเช่าส่วนใหญ่จะเป็นการเช่าระยะยาวตั้งแต่ 1 ปีขึ้นไป
  และจ่ายค่าบริการเป็นรายเดือน

-   บริการเสริมแบบต่าง ๆ เช่น

-   บริการฝาก Homepage (Webhosting) คิดราคาประมาณ 100-200 บาทต่อเดือน

-   บริการเพิ่มจำนวนผู้ใช้ (Login Account) คิดราคาประมาณ 100-200 บาทต่อเดือน

-   บริการเพิ่มจำนวน E-mail คิดราคาประมาณ 100-200 บาท ต่อเดือน

  2) ลักษณะลูกค้าเป้าหมาย

  กลุ่มลูกค้าเป้าหมายของ CSC แบ่งออกเป็นกลุ่มหลักๆดังนี้

-   กลุ่มนักเรียนนักศึกษา

-   กลุ่มพนักงานบริษัท

-   กลุ่มผู้ประกอบอาชีพเฉพาะทาง

-   กลุ่มครอบครัว

-   บริษัทขนาดเล็กและขนาดกลาง

-   บริษัทขนาดใหญ่

-   สถาบันการศึกษา

3) ลักษณะรายได้

  ลักษณะรายได้ของ CSC สามารถจำแนกออกเป็น 2 รูปแบบ คือ

-   รายได้ต่อชั่วโมงการใช้งาน จะมี Gross Revenue อยู่ที่ประมาณ 25
    บาทต่อชั่วโมงที่จำหน่าย เป็นรายได้ที่เกิดจากการขายลูกค้าทั่วไป

-   รายได้ต่อความเร็วการเช่าช่องวงจรอินเตอร์เน็ต อยู่ที่ประมาณ 40,000.- บาท ต่อ 64
    Kbps ต่อเดือน

  1.1.2 การตลาด

  1) กลยุทธ์การตลาด

  การประชาสัมพันธ์และส่งเสริมการขายของ CSC ให้เป็นที่รู้จักต่อผู้บริโภคทั่วไป
  จะดำเนินการโดยใช้ชื่อการค้าว่า “CS Internet” ผ่านทางสื่อต่างๆ เช่น หนังสือพิมพ์และวิทยุ
  ให้ครอบคลุมทั่วประเทศ โดยเน้นจุดเด่นในตัวสินค้า นำเสนอการขายในราคาที่ดึงดูด
  และจัดวางจำหน่ายตามร้านค้าคอมพิวเตอร์ และร้านหนังสือต่างๆ
  ให้แก่กลุ่มคนรุ่นใหม่ซึ่งเป็นกลุ่มลูกค้าเป้าหมายหลัก

  1. ด้านสินค้าและบริการ

-   พัฒนาสินค้าชุดสำเร็จรูปในรูปแบบที่ใช้งานง่าย ตรงตามความต้องการของผู้ใช้

-   ออกแบบบรรจุภัณฑ์ของผลิตภัณฑ์ในรูปแบบใหม่ๆเพื่อสร้างความแตกต่างให้เด่นชัด
    เป็นการกระตุ้นความสนใจ

-   ขอบเขตการให้บริการที่คลอบคลุมทุกจังหวัดทั่วประเทศ

  2. ด้านราคา

-   ตั้งราคาที่เหมาะสมและเน้นการให้บริการที่มีคุณภาพ

-   รักษาระดับราคา และมีการลด แลก แจก แถม เป็นช่วงๆ

-   ปรับเปลี่ยนขนาดจำนวนชั่วโมงการใช้ของสินค้าชุดสำเร็จรูปให้เหมาะสม

-   ปรับราคาขายให้อยู่ในแนวเดียวกับคู่แข่ง (ถ้าจำเป็น)

  3. ด้านการส่งเสริมการขายและบริการ

-   ส่งเสริมการขายสินค้าชุดสำเร็จรูปและแบบรายเดือน ในรูปแบบของการแถมชั่วโมงการใช้งาน
    หรือมีส่วนลดเงินสด เป็นต้น

-   ให้การสนับสนุนกับผู้แทนจำหน่ายในต่างจังหวัดเพื่อกระตุ้นยอดขายในรูปแบบของการจัดทำสื่อส่งเสริมการขาย
    การทำสื่อโฆษณาประชาสัมพันธ์ท้องถิ่น

-   ออกแบบการจัดวางสินค้าตามร้านค้าต่างๆ

-   ให้ค่าตอบแทนที่เหมาะสมกับผู้แทนจำหน่าย

-   ลงโฆษณาในสื่อหนังสือพิมพ์ วิทยุกระจายเสียงทั่วประเทศ

  4. ด้านการจัดจำหน่าย

-   ขยายช่องทางการจัดจำหน่ายโดยเพิ่มจำนวนผู้แทนจำหน่ายในต่างจังหวัดให้มากขึ้น
    โดยตั้งเป้าจะเปิดตัวแทนจำหน่ายให้ครบทุกจังหวัดและจะมีอย่างน้อยจังหวัดละ 2 ตัวแทน

-   เพิ่มจำนวนร้านค้า ตัวแทนจำหน่ายในกรุงเทพฯ
    ให้มากขึ้นและขยายออกไปตามแหล่งชุมชนบริเวณโดยรอบกรุงเทพฯ

  5. นโยบายการกำหนดราคาของ CSC

  สินค้าแต่ละประเภทของ CSC จะตั้งราคาที่ระดับกลางเมื่อเปรียบเทียบกับคู่แข่ง
  แต่จะมุ่งเน้นเรื่องการให้บริการที่มีคุณภาพสูงกว่า และครอบคลุมการให้บริการได้กับทุกกลุ่มลูกค้า
  โดยพยายามรักษาระดับราคา แต่เพิ่มการส่งเสริมการขายให้มากขึ้น เช่น การลด แลก แจก
  แถม เป็นช่วงๆ

  2) การจำหน่ายและช่องทางการจัดจำหน่าย

  เพื่อให้สินค้าและบริการไปสู่มือลูกค้าเป้าหมายในแต่ละกลุ่มได้อย่างมีประสิทธิภาพ CSC
  ได้กำหนดนโยบายโดยแบ่งหน่วยงานจัดจำหน่ายออกเป็น 4 หน่วยงาน คือ

  1. หน่วยงานขายในเขตกรุงเทพฯ และปริมณฑล

  2. หน่วยงานขายในต่างจังหวัด

  3. หน่วยงาน Telesales

  4. หน่วยงาน Corporate Sales

  3) ลักษณะลูกค้าและความสัมพันธ์ระหว่างลูกค้ากับ CSC

  ความสัมพันธ์ระหว่างลูกค้ากับ CSC เป็นลักษณะแบบผู้ใช้บริการและผู้ให้บริการ
  โดยอาจจะมีสัญญาหรือไม่มีสัญญาก็ได้

  4) งานที่ยังไม่ได้ส่งมอบ

  -ไม่มี-

  1.1.3 สิทธิและข้อจำกัดในการประกอบธุรกิจ

  1) บัตรส่งเสริมการลงทุน

-ไม่มี-

  2) สิทธิอื่นๆ

  สิทธิในการประกอบธุรกิจเป็นไปตามข้อกำหนดของการสื่อสารแห่งประเทศไทย

  3) ข้อจำกัดในการประกอบธุรกิจ

  1. ไม่สามารถกำหนดหรือควบคุมวงจรเช่าได้ เช่น ในกรณีวงจรที่เช่าจากการสื่อสาร
  แห่งประเทศไทยล่ม (Link Down) ทำให้ลูกค้าใช้บริการไม่ได้ เป็นต้น

  2. กรณีคู่สายโทรศัพท์ที่ของ องค์การโทรศัพท์ฯ หรือ บริษัท เทเลคอมเอเชีย จำกัด (มหาชน)
  ใช้งานไม่ได้ เป็นต้น

  4) โครงการดำเนินงานในอนาคต

  CSC มีแผนการที่เพิ่มจำนวนสายโทรศัพท์
  เพื่อให้รองรับกับสมาชิกที่โทรเข้ามาเพื่อใช้บริการอินเตอร์เน็ต ให้ได้ 15
  สมาชิกต่อหนึ่งคู่สายโทรศัพท์ และพัฒนาการให้บริการลูกค้า (Customer Service)
  ให้สามารถรองรับลูกค้าและเครือข่ายที่ขยายไปทั่วประเทศไทยได้อย่างมีประสิทธิภาพต่อไปในอนาคต

1.2 บริการ Uplink Downlink

  1.2.1 ลักษณะของผลิตภัณฑ์หรือบริการ

  Uplink เป็นการนำสัญญาณที่สื่อสารจากภาคพื้นดินส่งขึ้นสู่ดาวเทียม โดยใช้สถานีภาค
  พื้นดินซึ่งประกอบด้วยอุปกรณ์สำคัญ คือ จานสายอากาศ และอุปกรณ์ขยายสัญญาณ

  Downlink เป็นการรับสัญญาณจากดาวเทียม โดยสถานีภาคพื้นดิน ซึ่งประกอบด้วยอุปกรณ์สำคัญ
  คือ จานสายอากาศ และชุดรับสัญญาณ

  1) ลักษณะของบริการและการให้บริการ

  การส่งสัญญาณขึ้นสู่ดาวเทียม (Uplink Service)
  ผู้เป็นเจ้าของดาวเทียมจะต้องทราบและมีการยินยอมให้มีการดำเนินการส่งสัญญาณผ่านดาวเทียมของตน
  มิฉะนั้น จะเป็นการละเมิดสิทธิ์และเป็นการลักลอบส่งสัญญาณ ซึ่ง CSC
  เป็นผู้ได้รับสิทธิในการให้บริการส่ง-รับสัญญาณดาวเทียม (Uplink/ Downlink)
  จากการสื่อสารแห่งประเทศไทย เพื่อให้บริการส่ง-รับสัญญาณผ่านดาวเทียมไทยคม

  สถานี Thaicom Teleport and DTH Center เป็น สถานีภาคพื้นดินที่ดำเนินการให้บริการ
  Uplink และ Downlink ซึ่งประกอบด้วยอุปกรณ์ระบบกำลังส่งคลื่นความถี่ดาวเทียม (RF
  system) รวมถึงจานสายอากาศ (Antenna) และระบบสนับสนุนภายในสถานีระบบต่างๆ
  เพื่อทำการส่งและรับสัญญาณระหว่างภาคพื้นดินและดาวเทียม การให้บริการ Uplink และ
  Downlink ในสถานี Thaicom Teleport and DTH Center
  โดยส่วนใหญ่จะเป็นการให้บริการการส่ง-รับสัญญาณโทรทัศน์ผ่านดาวเทียม ซึ่งบริการ Uplink
  จะเริ่มจากการรับสัญญาณโทรทัศน์ที่ถูกดัดแปลงสัญญาณเป็นสัญญาณที่เรียกว่า IF signal แล้ว
  มาแปลงความถี่ให้เป็นความถี่ย่านดาวเทียมขาขึ้น
  และส่งขึ้นสู่ดาวเทียมด้วยขนาดกำลังส่งที่เหมาะสม
  ซึ่งขนาดกำลังส่งนี้จะต้องไม่ก่อให้เกิดสัญญาณรบกวนกับคลื่นความถี่ย่านดาวเทียมอื่นๆที่ส่งขึ้นดาวเทียมดวงเดียวกัน
  ส่วนบริการ Downlink จะรับสัญญาณที่ส่งออกมาจากดาวเทียม ซึ่งมีความถี่ย่านดาวเทียมขาลง
  นำมาแปลงความถี่ให้เป็นคลื่นความถี่ต่ำ และส่งเข้าเครื่องรับเพื่อแปลงให้เป็นสัญญาณโทรทัศน์
  และเข้าเครื่องรับโทรทัศน์ต่อไป

  การให้บริการส่ง-รับสัญญาณโทรทัศน์ผ่านดาวเทียม (Uplink/Downlink) ของดาวเทียมไทยคม
  สามารถแบ่งการให้บริการตามย่านความถี่ของดาวเทียมได้ 2 ย่าน คือ ย่านความถี่ Ku-band
  และ ย่านความถี่ C-band ลักษณะของการรับสัญญาณ Input
  ตลอดจนกรรมวิธีในการแปลงความถี่และการส่งสัญญาณขึ้นดาวเทียมในบริการทั้ง 2
  ย่านจะมีลักษณะเหมือนกัน
  สิ่งที่แตกต่างกันคืออุปกรณ์ที่ใช้แปลงความถี่เท่านั้นซึ่งเป็นอุปกรณ์ประกอบอยู่ในระบบ
  กำลังส่งคลื่นความถี่ดาวเทียม เนื่องจากความถี่ทั้ง 2 ย่านต่างกัน โดย Ku-band
  จะมีย่านความถี่ขาขึ้นดาวเทียมที่ 14 GHz ส่วน C-band จะมีย่านความถี่ขาขึ้นดาวเทียมที่ 6
  GHz ส่วนผลกระทบของย่านความถี่ต่อบริการ Downlink จะมีเพียงอุปกรณ์ที่รับสัญญาณดาวเทียม
  ซึ่งจะรับสัญญาณความถี่ย่านดาวเทียมขาลงจากดาวเทียมเพื่อแปลงเป็นคลื่นความถี่ต่ำ
  จะต้องเลือกอุปกรณ์ให้มีความถี่ตรงย่านกับย่านความถี่ที่จะใช้รับ คือ Ku-band
  มีย่านความถี่ขาลงจากดาวเทียมที่ 12 GHz ส่วน C-band มีย่านความถี่ขาลงจากดาวเทียมที่ 4
  GHz

  ถึงแม้ว่าสัญญาณโทรทัศน์จะถูกแปลงให้อยู่ในรูปของอะนาล็อก หรือ ดิจิตอล
  ก็ไม่มีผลกระทบต่อลักษณะและอุปกรณ์การให้บริการ Uplink
  แต่จะมีผลต่ออุปกรณ์เครื่องรับสัญญาณของการให้บริการ Downlink
  เนื่องจากเครื่องรับที่ใช้รับสัญญาณอะนาล็อก และ ดิจิตอล จะแตกต่างกัน

  การบริการ Uplink/Downlink เพื่อส่ง-รับสัญญาณโทรทัศน์ผ่านดาวเทียมในสถานี Thaicom
  Teleport and DTH Center จะมีรูปแบบการให้บริการทั้งแบบประจำ (Full Time) และ
  แบบชั่วคราว (Occasional) ในแบบประจำ นั้นก็จะมีเจ้าหน้าที่ควบคุมดูแลการดำเนินงานตลอด
  24 ชั่วโมง ซึ่งรายการที่ออกอากาศจะเป็นรายการที่มีกำหนดการออกอากาศที่ชัดเจนแน่นอน
  ส่วนในแบบชั่วคราวนั้น จะให้บริการเมื่อลูกค้ามีความต้องการถ่ายทอดรายการสด รายการข่าว
  หรือรายการกีฬาที่มีการแข่งขันเป็นฤดูกาล

  2) ลักษณะลูกค้าเป้าหมาย

  เนื่องจากบริการ Uplink/Downlink ส่วนใหญ่จะเป็นบริการส่ง-รับสัญญาณโทรทัศน์ ดังนั้น
  ลูกค้าเป้าหมายที่จะใช้บริการ โดยเฉพาะบริการแบบประจำ จึงเป็นสถานีโทรทัศน์ช่องต่างๆ
  ที่มีข้อจำกัดในการสร้างสถานีส่งสัญญาณด้วยตนเอง หรือเห็นว่าการเช่าใช้บริการ
  เป็นวิธีการที่เกิดประโยชน์สูงสุดกับสถานีของตนเอง ซึ่งสถานีโทรทัศน์ที่ใช้บริการ
  ส่วนใหญ่จะเป็นสถานีของต่างประเทศ
  โดยบางประเทศมีความยุ่งยากในการตั้งสถานีส่งสัญญาณขึ้นดาวเทียม เช่น ประเทศอินเดีย
  หรือบางประเทศที่ต้องการทำรายการท้องถิ่น จึงมาตั้งห้องอัด แต่ไม่ต้องการตั้งสถานีส่งสัญญาณ
  ก็ใช้บริการ Uplink/Downlink ในท้องถิ่น นอกจากนี้สถานีโทรทัศน์ทั้งในและต่างประเทศ
  ก็มักจะใช้บริการ Uplink/Downlink ในรูปแบบชั่วคราวมาก ซึ่งแนวโน้มการใช้บริการแบบนี้
  จะมีมากกว่าแบบประจำ เนื่องจากสถานีโทรทัศน์ช่องต่างๆ มักจะมีการซื้อรายการสด
  รายการข่าว รวมทั้งรายการกีฬาข้ามทวีป เนื่องจากการแข่งขันระหว่างสถานีโทรทัศน์รุนแรงขึ้น
  ลูกค้าประเภทนี้ ส่วนใหญ่ใช้บริการ Uplink ความถี่ย่าน C-band

  Pay TV Operator หรือโทรทัศน์ระบบบอกรับสมาชิก มักจะใช้บริการUplink/ Downlink
  ของสถานี Thaicom Teleport and DTH Center เนื่องจากจะมีช่องจำนวนมาก
  และต้องส่งสัญญาณขึ้นดาวเทียมเป็นจำนวนหลายช่อง ซึ่งการใช้บริการของ Thaicom Teleport
  and DTH Center จะคุ้มกว่าการที่จะลงทุนสร้างสถานีส่งสัญญาณเอง ลูกค้าประเภทนี้
  ส่วนใหญ่ใช้บริการ Uplink ความถี่ย่าน Ku-band

  สถาบันการศึกษาต่างๆ ก็เป็นลูกค้าเป้าหมายเช่นกัน จากการที่สถาบันการศึกษา
  มีแนวโน้มที่จะขยายระบบการศึกษาออกสู่ท้องถิ่นมากขึ้น จึงใช้การสื่อสารผ่านดาวเทียม
  เป็นเครื่องมือช่วยในการขยายหลักสูตรการศึกษาของตนเองออกไป
  โดยมีการถ่ายทอดการเรียนการสอน และส่งสัญญาณออกไปเป็นสัญญาณโทรทัศน์
  ซึ่งออกอากาศผ่านดาวเทียม และปลายทางก็สามารถรับสัญญาณด้วยเครื่องรับโทรทัศน์ปกติได้
  ลูกค้าประเภทนี้ ส่วนใหญ่ใช้บริการ Uplink ความถี่ย่าน Ku-band

  ผู้ให้บริการอินเตอร์เน็ตในต่างประเทศ สามารถใช้บริการ Uplink ได้
  เพื่อส่งสัญญาณข้อมูลด้วยความเร็วสูง ไปยังสถานีปลายทางของผู้ให้บริการในประเทศนั้นๆ
  ซึ่งสถานี Thaicom Teleport and DTH Center จะทำหน้าที่เป็น Gateway
  ให้กับผู้ให้บริการอินเตอร์เน็ตนั้นๆ ลูกค้าประเภทนี้ ส่วนใหญ่ใช้บริการ Uplink ความถี่ย่าน
  C-band

  3) ลักษณะรายได้

  รายได้จากการให้บริการ Uplink/Downlink เป็นรายได้รายปี
  ต่อจำนวนช่องสถานีโทรทัศน์ที่ให้บริการสำหรับการใช้บริการแบบประจำ
  และยังมีรายได้จากการให้บริการแบบชั่วคราว
  คิดต่อชั่วโมงที่ใช้บริการส่ง-รับสัญญาณผ่านดาวเทียม โดยโครงสร้างราคา
  จะเป็นไปตามราคาตลาด

  1.2.2 การตลาด

  1) กลยุทธ์การแข่งขัน

  การให้บริการ Uplink/Downlink ของสถานี Thaicom Teleport and DTH Center
  จะเป็นการให้บริการแบบครบวงจร กล่าวคือนอกจากมีบริการ Uplink/Downlink
  ซึ่งเป็นบริการหลักแล้ว ยังมีบริการอื่นได้แก่ บริการเล่นเทปออกอากาศ
  บริการแปลงสัญญาณโทรทัศน์ให้เป็นสัญญาณแบบ Analog หรือ Digital ซึ่งเรียกว่า Baseband
  Service บริการบีบอัดและผสมสัญญาณดิจิตอล บริการห้องอัดสตูดิโอ บริการตัดต่อเทป
  บริการอัดเทปบันทึกรายการ บริการรถถ่ายทอดนอกสถานที่ บริการเข้ารหัสสัญญาณ
  บริการเชื่อมต่อสัญญาณด้วยวงจรความเร็วสูง (Optical Fiber Transmission)
  และบริการอื่นๆที่สนองตอบความต้องการของลูกค้าได้อย่างครบครัน

  นอกจากนี้ ยังขายบริการ Uplink/Downlink ร่วมกับการขายช่องสัญญาณบนดาวเทียมไทยคม
  ในลักษณะ Turnkey Service เพื่อให้ความสะดวกกับลูกค้าในแง่การ ติดต่อ ให้ลูกค้าติดต่อแบบ
  One Stop Shop นั่นคือหากมีปัญหาการบริการสามารถติดต่อเพียงบริษัทเดียว
  และบริษัทไม่สามารถบอกปัดความรับผิดชอบได้ว่าไม่ใช่ปัญหาที่เกิดจากตน
  ซึ่งจะเกิดขึ้นหากลูกค้าแยกซื้อบริการ Uplink/Downlink
  จากบริการช่องสัญญาณบนดาวเทียมไทยคมที่สำคัญในการขายบริการ Uplink/Downlink
  ร่วมกับช่องสัญญาณบนดาวเทียมไทยคม สามารถที่จะผลิตสินค้าและบริการที่เป็นรูปแบบเฉพาะ
  หรือเรียกว่า Package Service เช่นการให้บริการส่งสัญญาณ Half Analog TV หรือ
  การให้บริการส่งสัญญาณแบบ MCPC ทำให้ได้ สินค้าและบริการใหม่ๆ
  ซึ่งมีจุดเด่นที่สามารถนำเสนอให้กับลูกค้าในกลุ่มเป้าหมายที่เหมาะสมบางกลุ่มได้
  และยังลดต้นทุนในการให้บริการ Uplink/ Downlink เนื่องจากสามารถใช้อุปกรณ์ร่วมกันได้
  ทำให้ลูกค้าได้ประโยชน์ในแง่ของราคาจาก Package Service นั้นๆ ด้วย

  2) กลุ่มลูกค้าเป้าหมาย

  กลุ่มลูกค้าเป้าหมาย แบ่งออกได้เป็น 4 กลุ่มหลัก โดยจะมุ่งเน้นไปยังพื้นที่ที่ Footprint
  ในแต่ละย่านความถี่ (Ku-band, C-band) ของดาวเทียมไทยคมครอบคลุมถึง ซึ่งแบ่งได้ดังนี้

-   กลุ่มสถานีโทรทัศน์ จะเน้นไปยังพื้นที่ในแถบเอเชียใต้ และออสเตรเลีย รวมถึงกลุ่ม
    Interbroadcast เช่น HBO, Cinemax, CNN เป็นต้น

-   กลุ่มผู้ให้บริการ Pay TV จะเน้นไปยังพื้นที่ในแถบ อินโดจีน เอเชียตะวันออกเฉียงใต้
    ตะวันออกกลาง และเอเชียใต้ และจะเน้นเฉพาะบริการ Uplink ย่านความถี่ Ku-band

-   สถาบันการศึกษา จะเน้นไปยังพื้นที่ที่ Footprint ของดาวเทียมไทยคมที่ความถี่ย่าน
    Ku-band ครอบคลุมถึง ได้แก่ อินโดจีน เอเชียตะวันออกเฉียงใต้ ตะวันออกกลาง
    และเอเชียใต้

-   ผู้ให้บริการ อินเตอร์เน็ต จะเน้นไปยังประเทศแถบ เอเชียใต้ และเอเชียกลาง

  3) นโยบายด้านราคา

  มีนโยบายกำหนดราคาค่าบริการ Uplink / Downlink ให้ใกล้เคียงกับราคาตลาด
  และเน้นการขายบริการร่วมกับช่องสัญญาณดาวเทียมบนดาวเทียมไทยคมในลักษณะ Turnkey
  Service ให้มีราคาที่น่าสนใจกว่าการที่ลูกค้าจะแยกซื้อบริการ Uplink/Downlink
  จากช่องสัญญาณดาวเทียม กับผู้ให้บริการ Uplink/Downlink รายอื่น

  4) การจำหน่าย และช่องทางการจำหน่าย

  วิธีการนำเสนอการขายบริการ Uplink/Downlink
  ใช้วิธีจำหน่ายตรงร่วมกับช่องสัญญาณดาวเทียม เนื่องจากต้องการผู้ที่มีความรู้ทางเทคนิค
  และความชำนาญในการตอบคำถามและเจรจาต่อรองกับลูกค้า

  5) ลักษณะลูกค้า และความสัมพันธ์ระหว่างลูกค้ากับ CSC

  เนื่องจากลูกค้าที่ใช้บริการ Uplink/Downlink
  จะเป็นลูกค้าที่ใช้ช่องสัญญาณบนดาว-เทียมไทยคมด้วย
  ซึ่งบริษัทฯมีความสัมพันธ์อันดีกับลูกค้าที่ใช้บริการเสมอมา
  มีการประสานงานและร่วมมือกันเพื่อเพิ่มประสิทธิภาพการให้บริการทั้งในส่วนของช่องสัญญาณดาวเทียมและ
  Uplink/Downlink บริษัทฯ มีการจัดสัมมนา
  หรือจัดประชุมในหมู่ผู้ใช้บริการช่องสัญญาณดาวเทียม และได้แนะนำลูกค้าในส่วนของบริการ
  Uplink/ Downlink โดยสาธิตคุณภาพการให้บริการกับลูกค้าเป็นระยะๆ

  ลูกค้าที่ใช้บริการ Uplink/Downlink ของสถานี Thaicom Teleport and DTH Center
  จะเป็นลูกค้าจากประเทศอินเดียเป็นส่วนใหญ่ ประมาณร้อยละ 70 เนื่องจากประเทศอินเดีย
  มีข้อกำหนดยุ่งยากในการส่งสัญญาณขึ้นสู่ดาวเทียม อย่างไรก็ดี
  มีสัดส่วนของลูกค้าจากประเทศในแถบยุโรป และอินโดจีน อยู่ประมาณร้อยละ 30

  2. บริษัท ซี . เอส. แซทเทลไลท์โฟน จำกัด (CSP)

  CSP ให้บริการการสื่อสารด้วยโทรศัพท์เคลื่อนที่ผ่านดาวเทียมรอบโลก (Global Mobile
  Personal Communications via Satellite Services—GMPCS) ของโครงการ ICO
  บริการดังกล่าวนี้สามารถรองรับการบริการสื่อสารเคลื่อนที่ด้วยโทรศัพท์เคลื่อนที่
  ซึ่งจะรับ-ส่งสัญญาณ ผ่านเครือข่ายดาวเทียมจำนวน 10 ดวง โดยสามารถส่งได้ทั้งสัญญาณเสียง
  ข้อมูล โทรสารและวิทยุติดตามตัว ทำให้ผู้ใช้บริการสามารถติดต่อสื่อสารกันได้ในทุกพื้นที่ทั่วโลก
  และปัจจุบันยังไม่ได้มีการดำเนินธุรกิจแต่อย่างใด ทั้งนี้ CSP
  ได้รับสิทธิในการเป็นผู้ให้บริการดังกล่าวในประเทศไทย และอีก 19
  ประเทศในแถบเอเชียแปซิฟิก

  3. Shenington Investments Pte Ltd. (Shenington)

  Shenington เป็น Holding Company ที่จดทะเบียนในประเทศสิงคโปร์
  โดยมีวัตถุประสงค์ที่มุ่งเน้นการ ลงทุนทั้งในและต่างประเทศ โดย Shenington
  มีกิจการในเครือดังนี้

  3.1 บริษัท กัมพูชา ชินวัตร จำกัด (CAMSHIN)

  3.1.1 ลักษณะผลิตภัณฑ์หรือบริการ

  CAMSHIN ดำเนินกิจการโทรคมนาคมทั้งการให้บริการโทรศัพท์พื้นฐานภายใต้ระบบ Wireless
  Local Loop System : WLL 450 MHz และ WLL 1800 MHz และโทรศัพท์เคลื่อนที่
  (Cellular Phone) ภายใต้ระบบ Digital Phone Services (GSM) 1800 MHz
  ในประเทศกัมพูชา

  3.1.2 กลุ่มลูกค้าเป้าหมายของบริษัทฯ แบ่งออกเป็นกลุ่มหลักๆดังนี้

  1) กลุ่มประชาชนทั่วไปที่มีความประสงค์ในการติดตั้งโทรศัพท์บ้าน

  2) องค์กรธุรกิจระหว่างประเทศ

  3) กลุ่มธุรกิจ

  4) กลุ่มผู้ประกอบอาชีพเฉพาะทาง

  5) องค์กรของรัฐ

  3.1.3 ลักษณะรายได้ ของบริษัทฯสามารถจำแนกได้ ดังนี้

  1) ค่าบริการโทรศัพท์ต่อนาที

  2) ค่าใช้เลขหมายต่อเดือน

  3) ค่าขายเครื่องรับโทรศัพท์

  3.1.4 กลยุทธ์ทางการตลาด

  1) ด้านสินค้าและบริการ

-   พัฒนาสินค้าโดยใช้เทคโนโลยีที่ทันสมัยและง่ายต่อการใช้งาน

-   ขยายขอบเขตการให้บริการคลอบคลุมทุกจังหวัดทั่วประเทศ

  2) ด้านราคา

-   ตั้งราคาที่เหมาะสมและเน้นการให้บริการที่มีคุณภาพ

-   รักษาระดับราคา และจัดรายการส่งเสริมการขายเป็นระยะๆ

  3) ด้านการส่งเสริมการขายและบริการ

-   ให้การสนับสนุนกับผู้แทนจำหน่ายในต่างจังหวัดเพื่อกระตุ้นยอดขายในรูปแบบของการจัดทำสื่อส่งเสริมการขาย
    การทำสื่อโฆษณาประชาสัมพันธ์ท้องถิ่น

-   ออกแบบการจัดวางสินค้าตามร้านค้าต่างๆ

-   ให้ค่าตอบแทนที่เหมาะสมกับผู้แทนจำหน่าย

-   ลงโฆษณาในสื่อหนังสือพิมพ์ วิทยุกระจายเสียงทั่วประเทศ

  3.1.5 ด้านการจัดจำหน่าย

  ขยายช่องทางการจัดจำหน่ายโดยเพิ่มจำนวนผู้แทนจำหน่ายในต่างจังหวัดให้มากขึ้น

  3.1.6 ลักษณะของลูกค้า

  ลูกค้าของ CAMSHIN ประกอบไปด้วย กลุ่มประชาชนทั่วไป, องค์กรธุรกิจระหว่างประเทศ,
  บริษัท ทั่วไป และองค์กรต่างๆ ของรัฐ โดยลูกค้าส่วนใหญ่เป็นรายย่อย ดังนั้น
  จึงไม่มีลูกค้ารายใดที่มีสัดส่วนร้อยละ 30 ของยอดขายของ CAMSHIN

  3.1.7 สิทธิและข้อจำกัดในการประกอบธุรกิจ

  CAMSHIN ได้รับสัมปทานจากรัฐบาลกัมพูชาโดยกระทรวงไปรษณีย์และโทรคมนาคม
  ภายใต้สัญญาวันที่ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540
  เป็นระยะเวลา 35 ปี เมื่อครบอายุสัมปทานในปี พ.ศ 2571 บริษัท กัมพูชา ชินวัตร จำกัด
  จะต้องโอนทรัพย์สินทั้งหมดให้แก่รัฐบาลกัมพูชา ในประเทศกัมพูชา

  3.1.8 โครงการดำเนินการต่างๆในอนาคต

  CAMSHIN
  มีโครงการที่จะเพิ่มพื้นที่การให้บริการให้ครอบคลุมทั่วประเทศให้มากยิ่งขึ้นจากเดิมที่มีอยู่และขยายโครงข่ายของระบบโทรศัพท์ให้สามารถครอบคลุมพื้นที่ได้มากขึ้น
  โดยอยู่ภายใต้เงื่อนไขที่สามารถดำเนินธุรกิจให้มีผลตอบแทนได้สูงที่สุด

  3.2 บริษัท ลาวโทรคมนาคม จำกัด (LTC)

  3.2.1 ลักษณะผลิตภัณฑ์หรือบริการ

  LTC ได้รับสิทธิในการบริการด้านโทรคมนาคมใน สปป.ลาว เพื่อดำเนินกิจการโทรคมนาคม
  ซึ่งมีรายละเอียดดังนี้

  1) โทรศัพท์ตามบ้าน (Public Switched Telephone Network (PSTN))

  2) โทรศัพท์เคลื่อนที่ (Digital Phone Service (GSM) 900)

  3) โทรศัพท์สาธารณะ (Public Phone)

  4) วิทยุติดตามตัว (Paging)

  5) บริการอินเตอร์เน็ต

  6) โทรศัพท์ระหว่างประเทศ (International Call)

  3.2.2 ลูกค้าเป้าหมาย กลุ่มลูกค้าเป้าหมายของ LTC แบ่งออกเป็นกลุ่มหลักๆดังนี้

  1) กลุ่มประชาชนทั่วไปที่มีความประสงค์ในการติดตั้งโทรศัพท์บ้าน

  2) กลุ่มธุรกิจห้างร้าน/บริษัท

  3) กลุ่มองค์กรสากล

  4) กลุ่มผู้ประกอบอาชีพเฉพาะทาง

  5) กลุ่มองค์กรของรัฐ

  3.2.3 ลักษณะรายได้ ลักษณะรายได้ของ LTC สามารถจำแนกได้ ดังนี้

  1) ค่าบริการโทรศัพท์ภายในประเทศและต่างประเทศต่อนาที

  2) ค่าใช้เลขหมายต่อเดือน

  3) ค่าขายเครื่องรับโทรศัพท์

  3.2.4 กลยุทธ์ทางการตลาด

  1) ด้านสินค้าและบริการ

  ขยายขอบเขตการให้บริการคลอบคลุมทุกจังหวัดทั่วประเทศ

  2) ด้านราคา

  ตั้งราคาที่เหมาะสมและเน้นการให้บริการที่มีคุณภาพ

  3) ด้านการส่งเสริมการขายและบริการ

-   ทำสื่อโฆษณาประชาสัมพันธ์ท้องถิ่น

-   ออกแบบการจัดวางสินค้าตามร้านค้าต่างๆ

-   ลงโฆษณาในสื่อหนังสือพิมพ์ วิทยุกระจายเสียงทั่วประเทศ

  3.2.5 ด้านการจัดจำหน่าย

  LTC จัดจำหน่ายผ่านสำนักงานสาขา ทั้งหมด 17 แห่งทั่วประเทศ

  3.2.6 ลักษณะของลูกค้า

ลูกค้าของ LTC ประกอบไปด้วย กลุ่มประชาชนทั่วไป, องค์กรธุรกิจระหว่างประเทศ, บริษัททั่วไป
และองค์กรต่างๆ ของรัฐ โดยลูกค้าส่วนใหญ่เป็นรายย่อย ดังนั้น
จึงไม่มีลูกค้ารายใดที่มีสัดส่วนร้อยละ 30 ของยอดขายของ LTC

  3.2.7 สิทธิและข้อจำกัดในการประกอบธุรกิจ

LTC เป็นบริษัทร่วมทุนได้รับสิทธิในการบริการด้านโทรคมนาคมใน สปป.ลาว เป็นระยะเวลา 25 ปี
และได้รับสิทธิคุ้มครองการลงทุนเป็นเวลา 5 ปี เมื่อครบกำหนด 25 ปี ตามสัญญาร่วมทุน บริษัทฯ
ต้องโอนหุ้นของบริษัทฯ ในบริษัทร่วมทุนให้แก้รัฐบาลของ สปป.ลาว โดยไม่คิดค่าตอบแทนใดๆ

  3.2.8 โครงการดำเนินการต่างๆในอนาคต

  LTC มีโครงการที่จะเพิ่มพื้นที่การให้บริการให้ครอบคลุมทั่วประเทศ และให้บริการใหม่ๆ
  ทางด้านโทรคมนาคมให้หลากหลายยิ่งขึ้น
  รวมถึงการพัฒนาเครือข่ายให้สามารถครอบคลุมทั่วประเทศในอนาคต

4.  ภาวะอุตสาหกรรม และการแข่งขัน

ภาวะอุตสาหกรรม

1)  ประเภทและระบบของดาวเทียมสื่อสาร

  ในปัจจุบันข่ายดาวเทียมสื่อสารที่ให้บริการอยู่ในโลก
  สามารถแบ่งตามลักษณะการครอบคลุมของพื้นที่ให้บริการของดาวเทียม ออกเป็น 3 ประเภทดังนี้

-   ระบบดาวเทียมสื่อสารที่มีพื้นที่ให้บริการรอบโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลัก คือ
    บริการโทรศัพท์และถ่ายทอดโทรทัศน์ระหว่างประเทศ ตัวอย่างเช่น ดาวเทียมอินเทลแซท
    ดาวเทียมอินมาร์แซท ดาวเทียมแพนแอมแซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนทั้งหมด โดยมิจำเป็นต้องอาศัยบริการเชื่อมต่อกับ
    ดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียมสื่อสารที่มุ่งหมายจะให้บริการทั้งในประเทศ
    และระหว่างประเทศที่อยู่ใกล้เคียงในภูมิภาคเดียวกัน หรือระหว่างภูมิภาค เช่น
    ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม (ในย่านความถี่ C-Band) ซึ่งให้บริการในทวีป
    เอเชีย

-   ระบบดาวเทียมสื่อสารภายในประเทศ (Domestic System) หมายถึง ดาวเทียมสื่อสารที่ให้
    บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม (ในย่านความถี่ Ku-Band)
    ซึ่งให้บริการในประเทศไทย และประเทศ ในแถบอินโดจีน

  ทั้งนี้ จากประเภทและระบบของดาวเทียมสื่อสารมาตรฐานข้างต้น
  จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ
  Regional System แม้ว่า ดาวเทียมไทยคมบางดวง เช่น ดาวเทียมไทยคม 3
  จะมีพื้นที่ให้บริการที่ครอบคลุมถึง 4 ทวีป คือ เอเชีย ยุโรป ออสเตรเลีย หรือแอฟริกา
  แต่ดาวเทียมไทยคมต้องอาศัยการเชื่อมต่อเครือข่ายกับดาวเทียมอื่นๆ เช่น ดาวเทียมอินเทลแซท
  ในการที่จะให้บริการเชื่อมต่อไปถึงทวีปอเมริกาเหนือ และอเมริกาใต้ เป็นต้น

  2) การจองตำแหน่งวงโคจรและการประสานงานความถี่

  เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
  การจองตำแหน่งวงโคจรและการประสานงานความถี่จึงมีความสำคัญยิ่ง
  องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ
  สหภาพโทรคมนาคมระหว่างประเทศ (International Telecom-munication Union หรือ
  ITU) ประเทศไทยเข้าร่วมเป็นสมาชิกของสหภาพโทรคมนาคมระหว่างประเทศ
  โดยมีกรมไปรษณีย์โทรเลข กระทรวงคมนาคม เป็นผู้แทนประเทศในการเจรจาประสานงาน

  ITU ได้จัดแบ่งตำแหน่งวงโคจรของดาวเทียมเหนือพื้นโลกออกเป็น 3 ภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อินเดียและแปซิฟิก

การประสานงานความถี่วิทยุ และจองตำแหน่งดาวเทียม 

  ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
  Slot) โดยการกรอกข้อมูลทางเทคนิคของระบบดาวเทียม
  รวมทั้งสถานีภาคพื้นดินลงในแบบฟอร์มที่กำหนด
  ส่งไปให้คณะกรรมาธิการจดทะเบียนความถี่วิทยุระหว่างประเทศ (International
  Frequency Registration Board หรือ IFRB) ซึ่งปัจจุบันได้เปลี่ยนชื่อใหม่เป็น Bureau
  of Radiocommunication หรือ BR เป็นหน่วยงานที่ขึ้นตรงกับ ITU
  ทำการตรวจสอบความถูกต้อง หลังจาก BR ตรวจสอบแล้ว
  ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular (Special
  Section "AR 11/A") พร้อมทั้งเทเล็กซ์แจ้งให้ประเทศต่างๆ ที่เป็นประเทศที่เป็นสมาชิกของ
  ITU พิจารณา

  เมื่อประเทศสมาชิกได้รับหนังสือเวียนดังกล่าวแล้ว
  จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
  หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะก่อให้เกิดการรบกวน
  จะต้องแจ้งทักท้วงไปยังประเทศที่ประสงค์จะจัดตั้งข่ายสื่อสารนั้น พร้อมทั้งแจ้งไปยัง BR
  ซึ่งจะร่วมกับประเทศที่มีข้อทักท้วงเพื่อหาข้อยุติภายใน 4 เดือน แต่หากพ้นกำหนดดังกล่าวแล้ว
  ไม่มีประเทศใดทักท้วงจะถือว่าทุกประเทศให้การยอมรับในการติดตั้งข่ายสื่อสารดาวเทียมดวงใหม่นี้

  เมื่อครบ 4 เดือนของการประสานงานแล้ว ประเทศที่ขอประสานงานจะต้องรายงานให้ BR
  ทราบว่ามีประเทศใดที่ทักท้วง

  สำหรับประเทศที่ทักท้วงและยังหาข้อยุติไม่ได้ภายในกำหนด 4 เดือน
  ประเทศที่ขอประสานงานจะต้องแจ้งชื่อประเทศที่เกี่ยวข้องให้ BR ทราบ
  และดำเนินการประสานงานต่อไป โดย จะต้องรายงานความคืบหน้าให้กับ BR ทราบทุกๆ 6
  เดือน

  ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
  78.5 ° E ได้แก่ จีน อังกฤษ อินเดีย อินโดนีเซีย ตองก้า องค์การอินเทลแซท
  องค์การอินมาร์แซท มาเลเซีย สิงคโปร์ และรัสเซีย ส่วนดาวเทียมไทยคมที่ตำแหน่ง 120° E
  ได้แก่ จีน อินโดนีเซีย อังกฤษ รัสเซีย ตองก้า องค์กรอินมาร์แซท และญี่ปุ่น

  3) ดาวเทียมที่ให้บริการในย่านเอเชียแปซิฟิก

  ในปัจจุบัน จำนวนดาวเทียมที่มีพื้นที่ให้บริการครอบคลุมพื้นที่แถบเอเชียแปซิฟิก มีจำนวนทั้งสิ้น 65
  ดวง และมีรายละเอียดดังต่อไปนี้

+------------------+-------------------------+-------------+----------+
| ประเภทของ        | ชื่อองค์การ/ประเทศ         | ชื่อดาวเทียม   | ย่านความถี่ |
| ระบบดาวเทียมสื่อสาร |                         |             |          |
+==================+=========================+=============+==========+
| สื่อสารรอบโลก      | อินเทลแซท                | Intelsat    | C        |
| (Global)         |                         | APR-1       |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 510         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 602         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 604         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 701         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 702         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 704         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 802         |          |
+------------------+-------------------------+-------------+----------+
|                  |                         | Intelsat    | C/Ku     |
|                  |                         | 804         |          |
+------------------+-------------------------+-------------+----------+
|                  | PanAmSAt/สหรัฐ           | PAS 2       | C/Ku     |
+------------------+-------------------------+-------------+----------+
|                  |                         | PAS 4       | C/Ku     |
+------------------+-------------------------+-------------+----------+
|                  |                         | PAS 7       | C/Ku     |
+------------------+-------------------------+-------------+----------+
|                  |                         | PAS 8       | C/Ku     |
+------------------+-------------------------+-------------+----------+
| สื่อสารในภูมิภาค     | Shin Sat/ประเทศไทย      | Thaicom 1A  | C/Ku     |
| (Regional)       |                         |             |          |
+------------------+-------------------------+-------------+----------+
|                  |                         | Thaicom 2   | C/Ku     |
+------------------+-------------------------+-------------+----------+
|                  |                         | Thaicom 3   | C/Ku     |
+------------------+-------------------------+-------------+----------+
|                  | Asiasat / ฮ่องกง         | ASIASAT 1   | C        |
+------------------+-------------------------+-------------+----------+
|                  |                         | ASIASAT 2   | C/Ku     |
+------------------+-------------------------+-------------+----------+
|                  |                         | ASIASAT 3S  | C/Ku     |
+------------------+-------------------------+-------------+----------+
|                  | APT / ฮ่องกง             | APSTAR 1    | C        |
+------------------+-------------------------+-------------+----------+
|                  |                         | APSTAR 1A   | C        |
+------------------+-------------------------+-------------+----------+
|                  |                         | APSTAR 2R   | C/Ku     |
+------------------+-------------------------+-------------+----------+
|                  | JSAT / ญี่ปุ่น              | JCSAT 2     | Ku       |
+------------------+-------------------------+-------------+----------+
|                  |                         | JCSAT 3     | C/Ku     |
+------------------+-------------------------+-------------+----------+
|                  |                         | JCSAT 4     | C/Ku     |
+------------------+-------------------------+-------------+----------+
|                  |                         | JCSAT 5     | Ku       |
|                  |                         | (1B)        |          |
+------------------+-------------------------+-------------+----------+
|                  | Binariang/มาเลเซีย       | MEASAT 1    | C/Ku     |
+------------------+-------------------------+-------------+----------+
|                  |                         | MEASAT 2    | C/Ku     |
+------------------+-------------------------+-------------+----------+
|                  | PT Telecom/             | Telkom 1    | C        |
|                  |                         |             |          |
|                  | อินโดนีเซีย                |             |          |
+------------------+-------------------------+-------------+----------+
|                  |                         | Palapa B4   | C        |
+------------------+-------------------------+-------------+----------+
|                  |                         | Palapa C1   | C/Ku     |
+------------------+-------------------------+-------------+----------+
|                  |                         | Palapa C2   | C/Ku     |
+------------------+-------------------------+-------------+----------+
|                  | Mabuhay/ฟิลิปปินส์          | Mabuhay-1   | C/Ku     |
+------------------+-------------------------+-------------+----------+
|                  | Singapore Telecom/      | ST-1        | C/Ku     |
|                  | สิงค์โปร์                  |             |          |
+------------------+-------------------------+-------------+----------+
|                  | Intersputnik/ รัสเซีย     | LMI-1       | C/Ku     |
+------------------+-------------------------+-------------+----------+
|                  | New Skies/ เนเธอร์แลนด์   | NSS 513     | C/Ku     |
+------------------+-------------------------+-------------+----------+
|                  |                         | NSS 703     | C/Ku     |
+------------------+-------------------------+-------------+----------+
|                  | GE American / อเมริกา    | GE-1A       | Ku       |
+------------------+-------------------------+-------------+----------+
| สื่อสารภายในประเทศ | OPTUS/ออสเตรเลีย         | OPTUS B1    | Ku/L     |
| (Domestic)       |                         |             |          |
+------------------+-------------------------+-------------+----------+
|                  |                         | OPTUS B3    | Ku/L     |
+------------------+-------------------------+-------------+----------+
|                  | China Telecommunication | Chinasat-5  | C        |
|                  | Broadcast Satellite     |             |          |
|                  | Corp. / จีน              |             |          |
+------------------+-------------------------+-------------+----------+
|                  |                         | Chinasat -  | C        |
|                  |                         | 6           |          |
+------------------+-------------------------+-------------+----------+
|                  |                         | Chinasat-8  | C/Ku     |
+------------------+-------------------------+-------------+----------+
|                  | China Orient            | Chinastar - | C/Ku     |
|                  |                         | 1           |          |
|                  | Telecommunication       |             |          |
|                  | Satellite / จีน          |             |          |
+------------------+-------------------------+-------------+----------+
|                  | Sino Satellite          | Sinosat –1  | C/Ku     |
|                  | Communication / จีน      |             |          |
+------------------+-------------------------+-------------+----------+
|                  | ISRO/อินเดีย              | Insat 2A    | C/S      |
+------------------+-------------------------+-------------+----------+
|                  |                         | Insat 2B    | C/S      |
+------------------+-------------------------+-------------+----------+
|                  |                         | Insat 2C    | C/Ku/S   |
+------------------+-------------------------+-------------+----------+
|                  |                         | Insat 2E    | C        |
+------------------+-------------------------+-------------+----------+
|                  |                         | Insat 3B    | C/Ku     |
+------------------+-------------------------+-------------+----------+
|                  | JSat/ญี่ปุ่น                | JCSAT 4A    | Ku       |
+------------------+-------------------------+-------------+----------+
|                  | Telecommunications      | BSAT-1A     | Ku       |
+------------------+-------------------------+-------------+----------+
|                  | Advancement             | BSAT-1B     | Ku       |
+------------------+-------------------------+-------------+----------+
|                  | Organization/ญี่ปุ่น        | BS – 3A     | C/Ka     |
+------------------+-------------------------+-------------+----------+
|                  |                         | BS-3B       | C/Ka     |
+------------------+-------------------------+-------------+----------+
|                  |                         | BS-4        | Ku       |
+------------------+-------------------------+-------------+----------+
|                  |                         | BS-3N       | Ku       |
+------------------+-------------------------+-------------+----------+
|                  | NTT/ญี่ปุ่น                 | N-Star A    | C        |
|                  |                         |             | /Ku/S/Ka |
+------------------+-------------------------+-------------+----------+
|                  |                         | N-Star B    | C        |
|                  |                         |             | /Ku/S/Ka |
+------------------+-------------------------+-------------+----------+
|                  | SCC/ญี่ปุ่น                 | Superbird A | Ku/Ka    |
+------------------+-------------------------+-------------+----------+
|                  |                         | Superbird C | Ku       |
+------------------+-------------------------+-------------+----------+
|                  |                         | Superbird 4 | Ku/Ka    |
+------------------+-------------------------+-------------+----------+
|                  | Korea Telecom / เกาหลี   | KoreaSat1   | Ku       |
+------------------+-------------------------+-------------+----------+
|                  |                         | KoreaSat 2  | Ku       |
+------------------+-------------------------+-------------+----------+
|                  |                         | Koreasat -  | Ku/Ka    |
|                  |                         | 3           |          |
+------------------+-------------------------+-------------+----------+

สรุป จำนวนดาวเทียมที่มีพื้นที่ให้บริการ

-   แบบ Global System จำนวน 13 ดวง

-   แบบ Regional System จำนวน 25 ดวง

-   แบบ Domestic System จำนวน 27 ดวง

  ดังนั้น รวมจำนวนดาวเทียมทั้งสิ้นในแถบเอเชียแปซิฟิก 65 ดวง

  (ข้อมูลแก้ไขปรับปรุง เดือนมีนาคม พ.ศ. 2544)

ที่มา: 1) 2000 International Satellite Directory

2) Website: www.tbs-satellite.com

การแข่งขันภายในอุตสาหกรรม

สภาพตลาดและการแข่งขันในการให้บริการดาวเทียมในภูมิภาคเอเชียแปซิฟิก สามารถแยกพิจารณาสภาวะของความต้องการในตลาดและสภาวะการแข่งขันได้เป็น 2 ประเภท โดยพิจารณาจากชนิดของย่านความถี่ในการใช้งานทรานสพอนเดอร์ดาวเทียมในภูมิภาคเอเชียแปซิฟิก คือ

1)  ย่าน C-Band สภาวะของตลาดโดยรวมสำหรับการใช้งานทรานสพอนเดอร์ย่าน C-Band
    นี้ยังอยู่ในลักษณะที่ความต้องการใช้งานมากกว่าปริมาณทรานสพอนเดอร์ที่มีให้บริการในปัจจุบัน
    ทั้งนี้เนื่องมาจากสาเหตุหลัก คือ ความถี่ในย่าน C-Band
    เป็นความถี่ที่มีการนำมาใช้งานอย่างกว้างขวางเป็นเวลานานนับสิบปี
    โดยเฉพาะอย่างยิ่งในการใช้งานเพื่อจุดประสงค์ในการติดต่อสื่อสารข้อมูล
    และด้วยเหตุที่ความถี่ย่าน C-Band ตามธรรมชาติมีอยู่จำกัด
    สำหรับดาวเทียมในวงโคจรค้างฟ้า (Fixed Satellite Service-FSS)
    ซึ่งดาวเทียมไทยคมทุกดวงจัดอยู่ในประเภทนี้
    และเป็นประเภทที่ได้รับความนิยมในการใช้งานด้านสื่อสาร ทำให้ดาวเทียมดวงใหม่ๆ
    ไม่สามารถจองใช้วงโคจรบนอวกาศเพื่อใช้ความถี่ย่าน C-Band เพิ่มเติมได้
    นอกจากจะรอให้ดาวเทียมดวงเก่า ณ ตำแหน่งนั้นหมดอายุลง
    จึงจะส่งดาวเทียมดวงใหม่ขึ้นไปแทนที่ได้ ดังนั้น
    จากสภาวะขาดแคลนดังกล่าวจึงทำให้การแข่งขันในตลาดการให้บริการ ทรานสพอนเดอร์
    ดาวเทียมในย่าน C-Band นี้มีไม่มากนัก ผู้ให้บริการส่วนใหญ่จะไม่เน้นการแข่งขันด้านราคา
    แต่จะเน้นจุดขายที่คุณภาพความแรงของสัญญาณ (Effective Isotropic Radiated
    Power : EIRP) และพื้นที่ให้บริการที่ครอบคลุม (footprint) จุดต่างๆ
    ตามที่ลูกค้าต้องการ ตัวอย่างเช่น ดาวเทียมไทยคม ย่าน C-Band
    จะมีความแรงสัญญาณสูงสุดสำหรับการใช้งานในประเทศไทย
    ประเทศในแถบอินโดจีนและประเทศอินเดีย
    จึงทำให้ดาวเทียมไทยคมได้รับความนิยมอย่างมากในการใช้งานจากผู้ใช้ในภูมิภาคดังกล่าว

    ทั้งนี้ สภาพตลาดและการแข่งขันเช่นนี้จะคงอยู่ไปอีกระยะหนึ่ง
    จนกว่าทิศทางในการใช้งานย่านความถี่อื่นๆ
    จะได้รับการยอมรับและมีการใช้งานอย่างกว้างขวางมากขึ้น รวมถึงเงื่อนไขการเปิดเสรี
    หรือการผ่อนคลายข้อกำหนดที่เกี่ยวข้องการกับการใช้งานดาวเทียมย่านความถี่อื่นๆ
    ในแต่ละประเทศด้วยเช่นกัน

2)  ย่าน Ku-Band สภาวะของตลาดโดยรวมสำหรับการใช้งานทรานสพอนเดอร์ย่าน Ku-Band
    นี้ยังอยู่ในลักษณะที่ความต้องการใช้งานน้อยกว่าปริมาณทรานสพอนเดอร์ที่มีให้บริการ ในปัจจุบัน
    ถึงแม้ว่าความถี่ในย่าน Ku-Band สามารถให้ความแรงสัญญาณสูงกว่าย่าน C-Band หลายเท่า
    ซึ่งมีผลให้ผู้ใช้สามารถใช้จานรับสัญญาณขนาดเล็กเพียง 60-90
    เซ็นติเมตรในการรับสัญญาณตรงจากดาวเทียม หรือที่เราเรียกว่าการรับสัญญาณในระบบ
    Direct-to-Home หรือ DTH นั่นเอง
    จึงช่วยเพิ่มความสะดวกให้แก่ผู้รับในการติดตั้งอุปกรณ์เพื่อรับชมรายการและมีค่าใช้จ่ายต่ำกว่ามาก
    เมื่อเปรียบเทียบกับการรับชมผ่านจาน C-Band ซึ่งมีขนาด 2-3 เมตรขึ้นไป แต่กระนั้น
    การใช้งานทรานสพอนเดอร์ย่านความถี่ Ku-Band
    ก็ยังไม่แพร่หลายกว้างขวางนักเมื่อเทียบกับการใช้งาน C-Band
    ทั้งนี้เนื่องมาจากสาเหตุหลายประการ ประการแรก ย่านความถี่ Ku-Band
    เป็นย่านความถี่ที่เริ่มมีการนำมาใช้งานเป็นเวลาไม่นานนัก
    ผู้ใช้บริการส่วนใหญ่ซึ่งเคยชินกับการใช้งาน C-Band
    อยู่เดิมยังขาดความมั่นใจในคุณสมบัติของการใช้งาน ประการที่สอง
    รัฐบาลบางประเทศในภูมิภาคนี้ยังคงไม่อนุญาตให้มีการใช้งาน Ku-Band ในลักษณะเครือข่าย
    Direct-to-Home หรือ DTH ซึ่งการใช้งานเครือข่าย DTH
    นี้เป็นการนำเอาจุดเด่นของการใช้งานย่านความถี่ Ku-Band มาใช้ให้เกิดประโยชน์สูงสุด
    แต่อย่างไรก็ตาม แนวโน้มของของตลาด Ku-Band ในปี 2543 เริ่มดีขึ้น
    เนื่องจากประเทศอินเดียที่เป็นตลาดสำคัญของบริการช่องสัญญานดาวเทียม
    ได้อนุญาตให้ใช้ความถี่ Ku-Band ในการสื่อสารข้อมูลได้ และจะอนุญาติให้ใช้ DTH
    อย่างเสรีภายในปี2544 ดังนั้น จากข้อจำกัดทั้งสองประการดังกล่าวข้างต้น
    จึงทำให้การใช้งาน ทรานสพอนเดอร์ย่านความถี่ Ku-Band จึงยังไม่แพร่หลายนักในปัจจุบัน
    ส่งผลให้สภาวะการแข่งขันของตลาดมีค่อนข้างสูงตามไปด้วย

  อย่างไรก็ดี เพื่อให้สอดคล้องกับสภาวะการแข่งขันดังกล่าว บริษัทฯ
  ได้ริเริ่มพัฒนาการให้บริการรูปแบบใหม่ๆ โดยเน้นการใช้งาน Ku-Band
  เพื่อส่งเสริมให้ลูกค้ามีความเข้าใจ และมั่นใจในบริการทรานสพอนเดอร์ย่านความถี่นี้มากยิ่งขึ้น
  ตัวอย่างเช่น บริการ Private Business TV, บริการ Educational TV,
  บริการอินเตอร์เน็ตผ่านดาวเทียม นอกจากนี้ ทิศทางแนวโน้มของการเปิดให้บริการเครือข่าย
  Direct-to-Home ตามกระแสการเปิดเสรีภายใต้ข้อตกลงขององค์การการค้าโลก
  ก็จะทำให้การใช้งานทรานสพอนเดอร์ย่านความถี่ Ku-Band
  เป็นไปอย่างกว้างขวางมากขึ้นในอนาคตอันใกล้นี้

  นอกจากที่กล่าวข้างต้นแล้ว ยังมีปัจจัยอื่นๆ
  ที่ส่งผลกระทบกับสภาพตลาดและการแข่งขันในอุตสาหกรรมการให้บริการวงจรดาวเทียม อาทิเช่น

1)  การขยายตัวทางเศรษฐกิจในประเทศจีน อินเดีย และประเทศในแถบชมพูทวีป
    ส่งผลให้มีการพัฒนาระบบเครือข่ายสื่อสารโทรคมนาคมอย่างกว้างขวาง
    และนำไปสู่ความต้องการใช้ดาวเทียมเพิ่มมากขึ้น

2)  การพัฒนาเทคโนโลยีและรูปแบบการประยุกต์ใช้งานดาวเทียม
    ส่งผลให้มีการขยายตัวของการใช้งานดาวเทียม เช่น ระบบโทรศัพท์ชนบทผ่านดาวเทียม
    (Rural Telephony) ระบบอินเตอร์เน็ต ระบบออกอากาศโทรทัศน์โดยตรงผ่านดาวเทียม
    (DTH) เป็นต้น

3)  สภาวะถดถอยทางเศรษฐกิจของประเทศในแถบเอเชีย
    โดยเฉพาะอย่างยิ่งในแถบเอเชียตะวันออกเฉียงใต้
    ทำให้ปริมาณการขยายตัวของการใช้งานเครือข่ายดาวเทียมมีอัตราลดลง
    ทำให้เกิดการแข่งขันด้านราคาในบางพื้นที่ ซึ่งมีจำนวนไม่มากนัก

การแข่งขันจากอุตสาหกรรมที่เกี่ยวข้อง

การให้บริการในการติดต่อสื่อสารผ่านดาวเทียม
ตัวกลางที่เป็นตัวเชื่อมผ่านสัญญาณระหว่างเครือข่ายด้วยกันคือ ดาวเทียม ดังนั้น
การแข่งขันจากอุตสาหกรรมที่เกี่ยวข้องกับธุรกิจนี้คือ
การใช้บริการในการเชื่อมผ่านสัญญาณระหว่างเครือข่ายด้วยกัน
โดยผ่านตัวกลางในการเชื่อมโยงที่ไม่ใช่ดาวเทียม ซึ่งในปัจจุบันนี้ตัวกลางดังกล่าวจะได้แก่
เครือข่ายสายเคเบิลทองแดง เครือข่ายสายเคเบิลใยแก้วนำแสง
และตัวกลางในการใช้คลื่นไมโครเวฟ (Microwave) หรือคลื่นวิทยุที่ใช้ความถี่ต่ำอื่นๆ เช่น HF
VHF และ UHF เป็นต้น

จากตัวกลางต่างๆ ดังกล่าวข้างต้น ตัวกลางที่นับว่าเป็นคู่แข่งขันหลักสำหรับธุรกิจการให้บริการ
ติดต่อสื่อสารผ่านดาวเทียมนั้นได้แก่ ตัวกลางที่ใช้สายเคเบิลใยแก้วนำแสง ซึ่งนับว่าเป็นตัวกลาง
ในการผ่านสัญญาณที่มีประสิทธิภาพสูงตัวหนึ่ง และสามารถให้บริการในการติดต่อสื่อสารได้
ทุกประเภท ไม่ว่าจะเป็นสัญญาณภาพ เสียง หรือข้อมูลในคุณภาพและความจุของสัญญาณที่สูงมาก

อย่างไรก็ตาม การให้บริการในการติดต่อสื่อสารผ่านทางสายเคเบิลใยแก้วนำแสงยังมีข้อจำกัดต่างๆ
ดังนี้

1)  เวลาในการสร้างเครือข่ายหรือการขยายเครือข่ายเพิ่มเติมนั้น
    จะต้องใช้เวลาที่นานกว่าการใช้ตัวกลางทางด้านดาวเทียม
    เพราะต้องมีการวางสายเชื่อมโยงตามจุดต่างๆ ที่ต้องการติดต่อสื่อสารถึงกัน

2)  การลงทุนในการเชื่อมโยงเครือข่ายในแต่ละจุดนั้นต้องใช้งบลงทุนสูงมาก
    ทำให้ผู้ประกอบการต้องคำนึงถึงเฉพาะการเชื่อมโยงระหว่างจุดหรือพื้นที่ที่สำคัญๆ เท่านั้น

3)  ความสามารถทางด้านพื้นที่ในการให้บริการหรือการสร้างเครือข่ายให้ครอบคลุมตามพื้นที่ต่างๆ
    นั้นจะน้อยกว่าการให้บริการผ่านดาวเทียม ทำให้บางพื้นที่ที่ไม่มีการโยงของสายเคเบิล
    หรือในจุดที่สายเคเบิลเข้าไม่ถึงจะขาดโอกาสในการติดต่อสื่อสาร

4)  ความคล่องตัวในการใช้งานของสายเคเบิลจะน้อยกว่าการใช้บริการผ่านดาวเทียม
    เพราะไม่สามารถเคลื่อนย้ายอุปกรณ์จากจุดที่ติดตั้งได้

จากข้อจำกัดข้างต้น
สามารถแสดงให้เห็นว่าการติดต่อสื่อสารโดยตัวกลางของสายเคเบิลใยแก้วนำแสงนั้นจะเหมาะสมเฉพาะการนำไปใช้งานในบางลักษณะเท่านั้น
อาทิเช่น การเชื่อมโยงสัญญาณปริมาณมากๆ ระหว่างชุมสายโทรศัพท์ด้วยกัน
เพราะเป็นการเชื่อมโยงระหว่างจุดหลักๆ
ซึ่งผู้ประกอบการยังคงพิจารณานำดาวเทียมมาเป็นตัวกลางสำรองในการเชื่อมโยงดังกล่าวด้วย

3.6 ภาวะอุตสาหกรรมและการแข่งขันของบริษัทย่อย

1.  บริษัท ซี เอส คอมมิวนิเคชั่นส์ จำกัด (CSC)

    1) บริการอินเตอร์เน็ต

    ปัจจุบัน ในตลาดประเทศไทย มีผู้ให้บริการ Internet (Internet Service Provider
    : ISP) อยู่ประมาณ 18 ราย และมีรายใหญ่อยู่ประมาณ 4 ราย โดยแต่ละ ISP
    รายใหญ่จะมีจำนวนสมาชิกรายละประมาณ 50,000 ราย
    เมื่อวัดส่วนแบ่งการตลาดจากปริมาณการเข้าใช้ Internet พบว่า CS Internet
    มีส่วนแบ่งการตลาดประมาณร้อยละ 19 ซึ่งนับเป็นผู้ให้บริการในอันดับต้นๆ (ที่มา: Internet
    Information Research Center (IIRC), NECTEC) ISP รายอื่นๆ ที่เป็นที่รู้จัก ได้แก่
    Loxinfo, KSC, Internet Thailand

    2) บริการ Uplink/Downlink

    การให้บริการ Uplink/Downlink
    เป็นบริการหรือเป็นธุรกิจต่อเนื่องกับบริการหรือธุรกิจให้เช่า ช่องสัญญาณดาวเทียม อย่างไรก็ดี
    ผู้ให้บริการเช่าช่องสัญญาณดาวเทียม อาจจะตั้งสถานี Teleport เอง เพื่อให้บริการ
    Uplink/Downlink ขึ้นดาวเทียมของตน หรืออาจจะให้ผู้ให้บริการ Uplink/Downlink
    อิสระ เป็นผู้ให้บริการก็ได้ ซึ่งก็มีผู้ที่ดำเนินธุรกิจให้บริการ Uplink/Downlink อิสระ
    ที่ให้บริการ Uplink/Downlink เพียงอย่างเดียว โดยจะให้บริการ Uplink/Downlink
    กับช่องสัญญาณบนดาวเทียมหลายๆดวง ซึ่งผู้ให้บริการอิสระเหล่านี้
    จะไม่มีดาวเทียมเป็นของตนเอง

    การให้บริการ Uplink/Downlink ของสถานี Thaicom Teleport and DTH Center
    มุ่งเน้นให้บริการกับผู้ใช้ช่องสัญญาณบนดาวเทียมไทยคม โดยจะขายร่วมกันเป็น Turnkey
    Service ซึ่งในขณะนี้ ยังไม่มีผู้ใดให้บริการ Uplink และ Downlink กับดาวเทียมไทยคม
    เมื่อเป็นเช่นนี้แล้ว จะเห็นว่า การให้บริการ Uplink/Downlink ของบริษัทฯ
    ยังไม่มีคู่แข่งโดยตรง ทั้งนี้ การแข่งขันจะเกิดจากส่วนของช่องสัญญาณดาวเทียมเป็นหลัก
    ซึ่งการให้บริการ Uplink/Downlink ควบคู่กันไป
    จะเป็นจุดเด่นในการขายช่องสัญญาณบนดาวเทียมไทยคมได้อีกทางหนึ่ง

2.  Shenington Investments Pte Ltd. (Shenington)

    2.1) บริษัท กัมพูชา ชินวัตร จำกัด (CAMSHIN)

  ปัจจุบัน ในประเทศกัมพูชามีผู้ให้บริการระบบโทรศัพท์ทั้งหมดจำนวน 8 ราย ซึ่งระบบ
  โทรคมนาคมของประเทศกัมพูชายังไม่ได้รับการพัฒนามากนัก ดังนั้น
  การแข่งขันภายในอุตสาหกรรมจึงขึ้นอยู่กับการขยายเครือข่ายเพื่อให้ครอบคลุมในพื้นที่ที่มีความต้องการการบริการ

2.2) บริษัท ลาว เทเลคอมมิวนิเคชั่นส์ จำกัด (LTC)

  ขณะนี้ LTC เป็นผู้ให้บริการเพียงรายเดียวในประเทศลาว
  เนื่องจากอยู่ในระยะการได้รับสิทธิคุ้มครองการลงทุนทำให้ LTC ไม่มีคู่แข่งขันในขณะนี้
  และการคุ้มครองดังกล่าวจะหมดลงในปี 2544 นี้